
נכחו:
   חברי הוועדה:	אברהם פורז – היו"ר
		
   מוזמנים:	חה"כ מיכאל נודלמן
		חה"כ יאיר פרץ
		ד"ר יוסי ענבר – סמנכ"ל תשתיות, המשרד לאיכות הסביבה
		רומי אבן-דנן  - אחראית מיחזור,  המשרד לאיכות הסביבה
		ניר קדמי        - אגף כלכלה, המשרד לאיכות הסביבה
		אתי אשד        - יועצת תקשורת למשרד לאיכות הסביבה
		אוהד אורנשטיין – מנהל מינהל כימיה  ומחצבים, משרד התעשיה והמסחר
		שי וינר            - אגף תקציבים, משרד האוצר
		איריס וינברגר- לשכה משפטית מכס, משרד האוצר
		יהודה זימרת  - משרד הפנים
		דוד פילזר        - אגף הנחיות תכנון,  משרד הפנים
		דר' אנה שפירא- שירותי המזון, משרד הבריאות
		טל גיז             - משרד המשפטים
		זיו אברמוביץ' – לשכה משפטית, הממונה על ההגבלים העסקיים
		יוסי אריה       - מנהל אגף הכימיה והפרמצבטיקה, התאחדות התעשיינים
		דב באסל         - מהנדס איכות הסביבה, התאחדות התעשיינים
		פזית קלומר     - כלכלנית, מרכז השלטון המקומי
		מירית דובר     - יועצת משפטית, מרכז השלטון המקומי
		אדית הנדל      - איגוד לשכות המסחר
		אריק ליברזון  - רשתות שיווק, איגוד לשכות המסחר
		ציפי איסר-איציק – אדם טבע ודין
		אייל  ארצי            - אדם טבע ודין
		יעל גויסקי            - אדם טבע ודין
רקפת כץ          - חברה להגנת הטבע
		דני מורגנשטרן -	פורום המשק והכלכלה למען איכות הסביבה
		דפנה הראבן     - כלכלנית רשות להגנת הצרכן
		מיכל כהן         - יועצת השדולה, המועצה לצרכנות
		דוד פרומביץ'   - חברת אנביפקו
		בני כהן            - סודה קלאב
		אילנית לוי       - סודה קלאב
		שי פורת           - סודה קלאב
		יאיר ינוב          - עדעד מערכות איסוף ומיחזור בע"מ
		יצחק מזרחי     - מנהל אביב תעשיות מיחזור
		אבשלום דולב   - מנכ"ל מועצת החלב

יועצת משפטית:   אתי בנדלר
                             תמיר שאנן – לשכה משפטית
מנהלת הוועדה:   לאה ורון
קצרנית:               טלי רם
סדר היום:
הצעת חוק הפיקדון על מכלי משקה (תיקון מס' 2)(הקמת תאגיד מיחזור),התש"ס-2000,
חבר הכנסת אברהם פורז.		

הצעת חוק הפיקדון על מכלי משקה (תיקון מס' 2) (הקמת תאגיד מיחזור), התש"ס-2000,
חבר הכנסת אברהם פורז

היו"ר אברהם פורז:

	שלום רבותי. אנחנו נפגשים שוב במפגשנו בנושא חוק הפיקדון. הצעת החוק עברה בקריאה ראשונה בשבוע שעבר, אנחנו נמצאים בשלב של הכנתה לקריאה שנייה ושלישית. 

	מאחר שמדובר בהצעת חוק פרטית, היועצת המשפטית של הוועדה תקרא את הסעיפים, ונתקן את הטעון תיקון, ככל שיש עוד צורך לתקן תיקון. 

	יש הערות, יש כאן מסמך אחד כתוב מאיגוד לשכות המסחר. יש כאן מישהו מטעמם?

אדית הנדל:

	שניים: אריק ליברזון משופר סל, ואני מאיגוד לשכות המסחר.

אתי בנדלר:

"הצעת חוק הפיקדון על מכלי משקה (תיקון מס' 2)(הקמת תאגיד מיחזור), התש"ס-2000.

"תיקון סעיף 1
 הקראת סעיף 1 (1)."

היו"ר אברהם פורז:

	אם אני לא עוצר אותך, את ממשיכה.

לאה ורון:

	ואז זה אומר שכל סעיף מאושר, היכן שלא עצרת?

היו"ר אברהם פורז:

	מאושר, נכון. כמובן, אם אנחנו מגלים שחלילה עשו איזה משגה ואנחנו רוצים לחזור אחור – כך נעשה.

אתי בנדלר:

"סעיף 1 בהצעת החוק
  "פסקה (2)".

	להזכירכם, הגדרת מיחזור בחוק הפיקדון, בחוק העיקרי היא: "מיחזור" - כהגדרתו בחוק איסוף ופינוי פסולת למיחזור, התשנ"ג-1993". 

	באותו חוק, מיחזור מוגדר כ"תהליך עיבוד או השבה של חומרים ומוצרים לשימוש חוזר לאותה מטרה אשר לה יועדו בראשונה או כחומרי גלם".

"סעיף 1 להצעת החוק
  פסקה (3)".

"תיקון סעיף 2 – (בהצעת החוק)
  2(1)".

	אני אקרא את סעיף קטן (א) לסעיף 2 – בחוק העיקרי

סעיף 2 אומר: "על כל מכל משקה" – וכאן יכול לבוא "מסומן" – "המלא במשקה, המשווק בישראל...

היו"ר אברהם פורז:

	מישהו יכול לטעון שהוא לא מלא במשקה או רק מלא חלקית? צריך להיות לדעתי – ה"מכיל" משקה, במקום ה"מלא" במשקה. מישהו יגיד: הוא לא מלא עד הסוף, זה לא חל. 

אתי בנדלר:

	ואז נקרא לזה " ...(להלן - מכל משקה מלא) ישולם פיקדון, לפי הוראות חוק זה.

	אני אקרא את סעיף קטן (ב) כדי שיהיה לנו רצף עם התיקון של סעיף קטן (ג).

"סעיף 2(ב) לחוק העיקרי".

דובר:

	למה מלא?

רותי רוטנברג:

	יש הגדרה – להלן. 

היו"ר אברהם פורז:

	הגדרנו קודם שברגע שהוא מכיל משקה, הוא נחשב למלא. זאת אומרת, גם יצרן שהחליט למלא רק חצי בקבוק, זה יחול עליו. 

אתי בנדלר:

הקראת סעיף קטן (ג) לחוק העיקרי.

הקראת פסקה (2) לסעיף 2 להצעת החוק – דהיינו שסכום הפיקדון בעד מכל משקה מלא יהיה גבוה מ- 25 אגורות. 

היו"ר אברהם פורז:

	הדבר שאני רוצה לשאול אתכם – אני חושב שאנחנו צריכים בכל זאת לאפשר שסכום הפיקדון יהיה יותר נמוך, באישור ועדת הכלכלה. לדוגמה: אם מגלים שיעדי המיחזור מושגים גם עם פיקדון יותר נמוך, אין סיבה להישאר ברמה הזו. 

	כרגע, לפי הנוסח הנוכחי, רק גבוה. אין אפשרות לרדת. 

דר' יוסי ענבר:

	מי יגיש את זה לוועדת הכלכלה?





אתי בנדלר:

	אני לא בטוחה, אדוני היושב ראש. מה שאומר סעיף 2 זה שהיצרן או היבואן עצמם, או תאגיד המיחזור במקרה שמדובר בתאגיד מיחזור – הם רשאים רק להגדיל. לשר אבל יש סמכות הרבה יותר רחבה.

היו"ר אברהם פורז:

	יש לו סמכות להוריד?

אתי בנדלר:

	הוא יכול לשנות, והשינוי הוא לאו דווקא בדרך של הגדלה, אלא גם בדרך של הקטנה – אם אני מסתכלת על סעיף 23, אינני זוכרת אם בהצעת החוק מוצע לתקן. 

לאה ורון:

	אבל כתוב: סכום הפיקדון יהיה גבוה מהסכום הנקוב. 

היו"ר אברהם פורז:

	סעיף 2(ב) בנוסחו הקודם – בואו נראה אם אנחנו משנים משהו. 

אתי בנדלר:

	לא, כאן לא משנים. 

היו"ר אברהם פורז:

	אלא אם כן קבע השר סכום אחר – זה באישור ועדת הכלכלה?

יאיר ינוב:

	סכום אחר יכול להיות גם קטן. 

רותי רוטנברג:

	כן, כל הקביעה לפי 23 – תקנות לפי חוק זה טעונות אישור ועדת הכלכלה.

היו"ר אברהם פורז:

	אני לא יודע אם הקביעה הזאת היא בתקנות.

אתי בנדלר:

	כן – יקבע זה בתקנות. 

היו"ר אברהם פורז:

	תכתבי: יקבע השר בתקנות. אני רוצה להיות על הצד הבטוח. 



אתי בנדלר:

	לא הבנתי. בסעיף 2 – 

היו"ר אברהם פורז:

	אלא אם כן קבע השר בתקנות. 

אתי בנדלר:

	אין צורך, אנחנו משתמשים בזה.

היו"ר אברהם פורז:

	זה ברור?

אתי בנדלר:

	בוודאי, חד-משמעית. חוק הפרשנות קבע, זה בתקנות. 

היו"ר אברהם פורז:

	ואז זה באישור הוועדה.

אתי בנדלר:

	כן, זה לפי סעיף 23(ב) – כל התקנות טעונות אישור ועדת הכלכלה של הכנסת.

היו"ר אברהם פורז:

	ועכשיו יש לדעתך, אם כך, סמכות לשר גם להוריד.

אתי בנדלר:

	כן. אם כך, סעיף 2 מאושר. 

אדית הנדל:

	רציתי להעיר לסעיף (ב) – מאחר שהגמישות הניהולית ניתנת לנו להעלות את מחיר הפיקדון, שהגמישות הזאת תינתן לנו גם להוריד את מחיר הפיקדון, ללא אישור השר.

היו"ר אברהם פורז:

	למה?

אדית הנדל:

	מאותה סיבה שהצהרת קודם.




היו"ר אברהם פורז:

בסדר, גמישות ניהולית זה דבר טוב, אבל לא תהיה סיבה לדעתי שלא יאפשרו לכם להוריד אם אתם תעמדו ביעדי המיחזור, אם תוכיחו את זה. אחרת זה BUILT-IN, הכישלון הוא בנוי בפנים. לא כדאי, זה בסדר.

אני פחדתי, לפי הערכתם, שאין אפשרות בכלל להוריד, אבל אם יש אפשרות,  השר יאשר לכם. אין סיבה. הרי המטרה כאן – הפיקדון הוא לא ערך בפני עצמו, הפיקדון הוא כלי להבטחת יעדי המיחזור. 

אולי במשך הזמן אנשים יהיו כאלה צדיקים, שגם בלי פיקדון הם יחזירו כולם את הבקבוקים – נבטל את החוק. 

אתי בנדלר:

ומצד שני, ראוי שהשר ישתכנע שהורדת המחיר של הפיקדון היא אכן למטרה שלשמה חוקק החוק ולא למטרה של הוזלת למשל מחיר מוצר מסוים לעומת מחירי מוצרים מקבילים של יצרנים שאינם חברים בתאגיד מיחזור. 

היו"ר אברהם פורז:

אנחנו צריכים ביקורת, קצת בקרה. לא נורא. 

אתי בנדלר:

הקראת סעיף 3 להצעת החוק. אני אקרא קודם את סעיף 3 בנוסחו הנוכחי – חובת סימון. 

זה יסומן "(א)", ואחריו יבוא: "(ב)".

דר' יוסי ענבר:

	אנחנו מתנגדים. 

היו"ר אברהם פורז:

	מה אתם רוצים לעשות לגבי אדם שלא רוצה להיות חבר בעסק הזה, זאת אומרת מוכן לשלם את העונש. אתה יכול רק להגיד שאתה רוצה לא פי ארבע אלא פי עשר.

דר' יוסי ענבר:

	אל"ף, אני יכול לדבר על פי עשר, אבל עדיין אני חושב שצריך יהיה לבנות מנגנון. אני מסכים איתך שאם מישהו מייבא 1,000 בקבוקי שמפניה איכותית, הוא לא רוצה "להתקשקש"  עם הדבר הזה. צריך למצוא את הדרך איך לעשות זאת תוך כדי קבלת פטור, כי אם הוא מביא 1,000 בקבוקי שמפניה – אין לי בעיה, אבל אם הוא מביא מיליון בקבוקי שמפניה – אני כן רוצה שייכנס לתהליך בגלל מטרת החוק. 

היו"ר אברהם פורז:

	בסדר, אבל איזו סנקציה אתה רוצה להטיל עליו? מאסר?




דר' יוסי ענבר:

	יכול להיות שאחת הדרכים שאם הוא רוצה, יהיה איזשהו מנגנון של פטור שהשר יתן. 

היו"ר אברהם פורז:

	נניח שהוא מייבא סוג של משקה שהאריזה היא לא קונבנציונלית. אני רוצה להכות אותו בכיס, אני לא רוצה להכות אותו בשום מקום אחר. אני מאמין שהמכה בכיס היא הכי כואבת, היא גם מסתדרת עם הקונספציה הכלכלית שלי. 

דני מורגנשטרן:

	לתמרץ אותו. 

דר' יוסי ענבר:

	אל"ף, הסכום צריך להיות הרבה יותר מפי ארבע. 

היו"ר אברהם פורז:

	מה היית מציע?

דר' יוסי ענבר:

	לפחות פי עשר, וכשאנחנו מדברים על פי עשר –  זה 2.5 שקלים. 

לאה ורון:

	יוסי, אבל אתה לא נותן בכך מענה לאותם אלה שמייבאים 1,000 בקבוקים, לא מיליון בקבוקים. 

דר' יוסי ענבר:

	לכן, אני חושב שצריך לבנות מנגנון של קבלת פטור – פטור תוך כדי תשלום הקנס הזה.

היו"ר אברהם פורז:

	מישהו שיש לו – לא יודע אם 1,000 בקבוקי שמפניה, אבל גם 10,000....

דר' יוסי ענבר:

	בסדר, לא נקבתי במספר כרגע. 

היו"ר אברהם פורז:

	הרי זה ברור שהיצרנים הגדולים לא יוכלו לעמוד בזה. זה ברור שאלה דברים יחסית איזוטריים. 

דר' יוסי ענבר:

	לא בטוח.


יאיר ינוב:

	כל תעשיית היין תצא מזה.

דר' יוסי ענבר:

	יש להניח שתעשיית היין, כמו שיאיר אומר, עשויה לצאת מזה. זה הרבה מיליוני בקבוקים  תעשיית היין הבינונית פלוס, ואני לא חושב שזאת היתה כוונתך. 

	אני חושב שצריך לקבוע מנגנון של קבלת פטור על ידי השר או..

היו"ר אברהם פורז:

	אבל נניח מישהו ייבא – אנחנו נחזור לתקופת רישיונות היבוא?

יאיר ינוב:

	קנס גבוה, זה הכל. זה הפתרון – פי עשר.

היו"ר אברהם פורז:

	פי עשר זה לא ....

שי וינר:

	הבעיה ברורה, הפתרון – אסור שיהיה פתרון דרך מנגנון עם מתן אישור כפי שאתה אמרת: דרך מתן אישורים, מתן אשרות יבוא על ידי השר לאיכות הסביבה. חייבים לעשות את זה- אם עושים את זה רק דרך הכיס – אפשר להעלות את זה אולי לפי עשר או כל מספר אחר, ולהעלאה אני לא מתנגד.

	לי יש הערה אחרת לסעיף – תוספת לסעיף הזה, שזה גם נכון לסעיף 8ב(ב) – כל האחריות כאן בכל המהלך הזה ובכל החוק מוטלת על תאגיד המיחזור כשיקום. בעצם, לא נוצרת כאן שום נקרא לזה אפילו עלות נוספת למשרד לאיכות הסביבה, וגם אם היתה נוספת עלות, הייתי מציע לפתור את זה בדרך אחרת – על כן אני מתנגד גם לסעיף 3...

היו"ר אברהם פורז:

	נניח בפי ארבע, לאן אתה חושב שהכסף הזה יגיע.

שי וינר:

	לקופת המדינה.

היו"ר אברהם פורז:

	לקופת המדינה – טוב, זה סיפור אחר. 

דר' יוסי ענבר:

	אנחנו מתנגדים להתנגדות. 



היו"ר אברהם פורז:

	קודם כל ברור שמי שעושה את זה, נפרד מהכסף. עכשיו השאלה לאן הוא הולך, זו כבר שאלה אחרת. 

ניר קדמי:

	כתוב: יצרן יהיה פטור – צריך להוסיף: יצרן או יבואן יהיה פטור. 

טל גיז:

	יבואן יש בסעיף הבא.

ניר קדמי:

	אבל אחר כך כתוב: שייצר או שייבא. זה לא קוהרנטי. רשום: יצרן יהיה פטור, ובשורה השנייה בסוף: שייצר או שייבא.

היו"ר אברהם פורז:

	הוא טוען שליבואן אין את זה? יבואן יש לנו במקום אחר, בסעיף לאחר מכן. 

דר' יוסי ענבר:

	בהמשך לתיקון שלך כתוב: שייצר או שייבא. 

טל גיז:

	המונח המתאים זה ייצר.

אתי בנדלר:

	צריך להיות באמת יצרן או יבואן. 

היו"ר אברהם פורז:

	לא. היבואן בא בסעיף יותר מאוחר. צריך להתאים שהיצרן ייצר והיבואן ייבא.

טל גיז:

	מה שנטען כאן, שההגדרה של יבואן זה מי שמייבא מכלי משקה מלאים, ואין התייחסות למי שמייבא מכלי משקה ריקים.

אתי בנדלר:

	וממלא אותם – זה בדיוק יצרן, תקראי את הגדרת יצרן.

היו"ר אברהם פורז:

	מי שמייבא בקבוקי משקה ריקים זה לא מעניין בשלב הזה. 



אתי בנדלר:

	אם הוא מייבא את מכלי המשקה הריקים וממלא בהם משקה כאן, הוא נחשב ליצרן. לכן מדובר כאן על יצרן ומכלי משקה שייצר או שייבא.

היו"ר אברהם פורז:

	אני מציע כך – כדי להמשיך במערכת של הענישה דרך הכיס, זו לא מערכת בירוקרטית שהיא בלתי אפשרית – להעלות את זה מפי ארבע לפי שש, כלומר משקל לשקל וחצי. זה מתון. כמה אנשים כבר ייבאו שמפניה.

דני מורגנשטרן:

	אתה חסיד הפשרות הקדושות. אני מציע פי שמונה, וזה יענה גם לאנשי המשרד.

היו"ר אברהם פורז:

	בואו נתקדם – פי ששה.

יאיר ינוב:

	חבר הכנסת פורז, תעשיית היין תצא מזה.

היו"ר אברהם פורז:

	שתצא.

יאיר ינוב:

	זה הרבה מאד בקבוקים, וזה כמעט כל הזכוכיות. 

היו"ר אברהם פורז:

	רבותי, החוק הזה הוא שלב ראשון, יש לנו עוד בעיות אחרות במגוון של נושאים. תנו לזה להתקדם, בואו נראה שזה מופעל לגבי החלק הארי של המכלים. יהיה מקצה שיפורים בבוא העת, בעוד שנה-שנתיים- שלוש, אולי לא איתי, עם מישהו אחר.

אתי בנדלר:

"הוספת סעיף 3א 
  הקראת סעיף 4 להצעת החוק: (א), (ב), (1), (2).

היו"ר אברהם פורז:

	הוא שילם לקרן סכום שהוא פי ששה...

יאיר ינוב:

	יש לי שאלה. אם הוא בתאגיד, מדוע הוא פטור מהסימון של המכלים? זה ממש לא הגיוני. 



היו"ר אברהם פורז:

	למה?

יאיר ינוב:

	כך כתוב כאן. 

דר' יוסי ענבר:

	לא, סימון לפני היבוא. 	

יאיר ינוב:

	אבל זה לא כתוב כאן. 

היו"ר אברהם פורז:

	אם זה לא ברור – צריך לתקן. 

דני מורגנשטרן:

	יש כאן בעיה של ניסוח. 

אדית הנדל:

	אבל אין חשיבות לסעיף הזה.

יוסי אריה:

	מבחינת התאגיד, אין שום חשיבות לסעיף הזה. הרי ממילא התאגיד מבוקר.

אוהד אורנשטיין:

	יש לי הערה. בשנתיים האחרונות פטרנו כמעט את כל חובות הסימון טרם היבוא, מתוך ידיעה שזה מקשה על היבוא ומייקר.

היו"ר אברהם פורז:

	הבנתי מה שאתה אומר ואגיד לך למה אני חושב אחרת. אם זה יבואן שמחליט לייבא והוא מוכן לשלם שקל וחצי על כל בקבוק – נגמר העניין. אם הוא קשור לתאגיד מיחזור, אחרי שהבקבוקים יגיעו לארץ, יסמנו אותם כאן. הוא רוצה לסמן אותם בחוץ-לארץ – אף אחד לא מפריע לו, אבל ברגע שהוא קשור לתאגיד מיחזור, הוא נכנס במסלול הירוק. 

אוהד אורנשטיין:
	
	ומה קורה עם הבינוני שהוא לא זה ולא זה?

היו"ר אברהם פורז:

	אין דבר כזה – או שהוא קשור בתאגיד מיחזור או שהוא לא קשור.

אוהד אורנשטיין:

	אם אתה זוכר, הראיתי לך שיש אלף יבואנים. מתוך זה יש כמה עשרות אם לא יותר מעשרות שהם לא זה ולא זה. זה לא אחד שמביא 50 מכלים שאומר: לא אכפת לי לשלם, ולא אחד שמביא עשרות אלפים שבאופן טבעי ייכנס לתוך המסגרת, אלא כל הבינוניים שהם לא זה ולא זה. אתה מחייב אותם לסמן בחוץ-לארץ. בחוץ-לארץ אי אפשר טכנית לסמן, כי הם קונים את זה במחסן סחורה, קונים דבר מזדמן או קונים כמויות.

היו"ר אברהם פורז:

	איך הוא ימחזר בארץ אם הוא לא מקים תאגיד מיחזור? 

אוהד אורנשטיין:

	אחד כזה באמת לא ימחזר. הוא יהיה במסגרת אותם עשרות אלפי בקבוקים, אולי מאות, שישלם אולי את הקנס, אבל אם אתה מחייב אותו לסמן, טכנית הוא לא מסוגל. אתה אומר: אל תייבא, זה מה שאתה אומר. 

היו"ר אברהם פורז:

	לא, לא. יש שתי אפשרויות: או שאתה הולך על מסלול הפיקדון או שאתה הולך על מסלול הבלי פיקדון. אם אתה הולך על מסלול הבלי פיקדון, פתרנו את הבעיה. עכשיו הוא הולך על מסלול הפיקדון.

אוהד אורנשטיין:

	אם הוא הולך על מסלול הבלי פיקדון, הוא רק משלם בלי סימון. הוא רק ישלם ולא יסמן.

היו"ר אברהם פורז:

	כן. 

אוהד אורנשטיין:

	ואז יש בעיה לסוחר הבינוני הקטן נקרא לזה, שמביא כמה מאות או כמה אלפים, ואז הקנס עליו מאד גדול. 

היו"ר אברהם פורז:

	זה ברור, יש קנס על אי מיחזור. 

אוהד אורנשטיין:

	אגב, הבאתי כתבה מאנגליה על שיעור המיחזור באנגליה הגדולה.

היו"ר אברהם פורז:

	עזוב את אנגליה. אנגליה לא דוגמה טובה. 

טל גיז:

	לא כל כך ברור מה חל על יבואן שהוא חבר בתאגיד מיחזור. הוא לא צריך לסמן?

היו"ר אברהם פורז:

	לא. ברגע שהוא נכנס לתאגיד, דינו כדין כל חבר בתאגיד. יש פיקדון והוא נהנה מכל היתרונות. 

אתי בנדלר:

	טל, היתה כאן הערה והיושב ראש ביקש ממני לוודא בנוסח הסופי שאין פטור מחובת סימון, אלא הפטור היחידי שעליו מדובר בסעיף 3א(ב) הוא ממועד הסימון כפי שנקבע בסעיף קטן (א).

איריס וינברגר:

	אז מתי הם יצטרכו לסמן? לפני השיווק. 

טל גיז:

	אולי כדאי לכתוב את זה במפורש. 

אתי בנדלר:

	הוא אשר אמרתי, אבל את מציעה שננסח את זה כרגע?

איריס וינברגר:

	אתי, אבל אני חושבת שזה נמצא. ב- 3א קטן – לא ישווק יבואן לפני סימון.

אתי בנדלר:

	יש כאן בעיה בניסוח. נתקן בהמשך. 

איריס וינברגר:

	הערה של אגף המכס – אנחנו מבקשים שהאישורים שיוצגו בפני פקיד מכס – הטפסים ייקבעו בהתייעצות עם מנהל המכס. 

אתי בנדלר:

	שקבע הממונה בהתייעצות עם מנהל המכס? יש לזה אח ורע בחקיקה?

היו"ר אברהם פורז:

	לא אכפת לי. 

אתי בנדלר:

	רגע. אם זו בקשה תקדימית, אני חושבת שזה לא ראוי כי קרוב לוודאי שהממונה לא יקבע אישורים שיחייבו את פקיד המכס ללא היוועצות עמו. שאלה רק אם לתת לזה עיגון חקיקתי.  אז אם יש לזה עיגון בחקיקה...

איריס וינברגר:

	יש מקרים שזה קיים ויש מקרים שזה לא קיים.

היו"ר אברהם פורז:

	הגברת בנדלר, לא אכפת לי שזה יהיה היוועצות. שיתייעץ איתו איזה טופס הוא רוצה.
	
אתי בנדלר:

	אגיד לך מה הבעיה היחידה שיכולה להיווצר. נניח שיש חילוקי דעות בסופו של דבר, זה יכול לעכב מאד את כל התהליך. 

היו"ר אברהם פורז:

	היוועצות, לא אמרתי על דעתו. יגיד לו: איזה טופס אתה רוצה. יכול להיות שהוא צריך לכתוב שם כל מיני פרטים טכניים. 

אתי בנדלר:

	בהתייעצות עם מנהל המכס?

היו"ר אברהם פורז:

	כן. 

רותי רוטנברג:

	איפה בדיוק?

תמיר שאנן:

	בסיפה של פסקה (1).

היו"ר אברהם פורז:

	יכול להיות שהוא רוצה שבטופס יהיו כתובים כל מיני דברים כדי לעזור לו . אנחנו תמיד בעד התייעצות עם המכס. 

טל גיז:

	בפסקה (1) לא ברור ממי האישור – מתאגיד המיחזור?

היו"ר אברהם פורז:

	כן. 

טל גיז:

	והוא הציג לפני פקיד המכס אישור על כך מאת תאגיד המיחזור?

היו"ר אברהם פורז:

	לא תאגיד המיחזור. מאת הממונה. זה המשרד לאיכות הסביבה.



טל גיז:

	צריך להוסיף את זה.

היו"ר אברהם פורז:

	מאת הקרן. 

טל גיז:

	לא. ב- (ב)(1) – על כך שהוא חבר בתאגיד המיחזור, מי נותן אישור על כך?

אתי בנדלר:

	זו שאלה יפה. 

דובר:

בטופס שקבע הממונה, בהתייעצות...

רותי רוטנברג:

	איך יודעים שהוא חבר בתאגיד מיחזור? הוא בא ואומר: אני חבר?

תמיר שאנן:
	
	התאגיד צריך להנפיק את האישור.

היו"ר אברהם פורז:

	זה טופס שקבע הממונה – זה בסדר. תאגיד המיחזור נותן את האישור לפי נוסח שקבע הממונה: אני מאשר שהחתום מטה הוא חבר אצלנו, וכו'. זה טופס מסודר כי זה טופס שמשחרר אותך מתשלום כסף. 

תמיר שאנן:

	מי חותם על הטופס? הממונה לא חותם, תאגיד המיחזור צריך לחתום. 

רותי רוטנברג:

	אפשר להציע נוסח?

היו"ר אברהם פורז:

	תני לי להציג, ואחרי כן את תציעי. 

אתי בנדלר:

	אני חושבת שזה כבר סגור – הבנתי. אני לא בטוחה שזה יהיה הנוסח הסופי, ההערה נכונה – והוא הציג לפני פקיד המכס אישור על כך מאת תאגיד המיחזור בטופס שקבע הממונה בהתייעצות עם מנהל המכס. 


היו"ר אברהם פורז:

	הגברת רוטנברג, זה בסדר?

רותי רוטנברג:

	בסדר. היה לי רעיון אחר – יבואן שתאגיד מיחזור אישר שהוא ....

היו"ר אברהם פורז:

	אם מה שאתי אמרה זה בסדר – אז זה בסדר. 

אתי בנדלר:

	אני לא יודעת אם זה מה שיישאר, נראה אחר כך. הרעיון ברור. 

	סיימנו את סעיף קטן (ב).

הקראת סעיף 4(ג) להצעת החוק.

סעיף 5 מתקן את סעיף 6 לחוק העיקרי. אני אקרא קודם את סעיף 6(א) לחוק העיקרי בנוסחו הקיים. סעיף 6 עוסק בהחזר פיקדון לצרכן. 

"(א) צרכן שיש בידיו מכל משקה ריק מסומן, רשאי להחזירו  לבית עסק שבו מוכרים מכלי משקה מלאים מאותו סוג".

	התיקון המוצע בפסקה (1): "בסעיף קטן (א), במקום "מאותו סוג" יבוא "מאותו סוג משקה, בין באותו מכל  משקה ובין במכל משקה אחר".

היו"ר אברהם פורז:

	בסדר, אושר. 

אדית הנדל:

	אנחנו מבקשים להתנגד לסעיף הזה.

היו"ר אברהם פורז:

	אני יודע שאתם רוצים להתנגד לזה. אני אגיד לכם למה אני לא מסכים כבר – כי אם אתם חושבים שאתם תוציאו את כל הפחיות מהסופרמרקטים ותמכרו רק משפחתיים – לא עולה על דעתי להסכים.

אדית הנדל:

	החשש הוא שעלול להיגרם מצב שבו בית עסק יצטרך לקלוט מכלי משקה גם אם הוא לא מוכר אותם. 





היו"ר אברהם פורז:

	אגיד לך ממה אני מפחד. תארי לעצמך שאתם תחליטו כהחלטה אסטרטגית שאתם את כל הפחיות מוציאים החוצה ובסופרמרקטים אתם לא מוכרים יותר אלא רק משפחתיים שמחוץ לחוק. מה אני עושה אז עם החוק שלי? אני יכול לישון על הפחיות הריקות.

אריק ליברזון:

	אבל אם נתחייב שלא נעשה את זה? השאלה למה רוצים להגיע בסוף. 

היו"ר אברהם פורז:

	אני לא רוצה לתת לכם אפשרות לעשות את זה – אני אומר זאת בצורה הכי חדה וחלקה. החלטתם למכור קוקה-קולה – נגמר הסיפור. אל תמכרו בכלל קולה, תמכרו רק מים במכלים של 40 ליטר.

	אתם יכולים לעשות תרגיל שאתם תפסיקו למכור את כל הבקבוקים הקטנים בסופרמרקטים, ואז אני יכול לקחת את החוק הזה, לנסוע לסקנדינביה ולזרוק אותו שם בנהר.

	אני אומר לכם מראש – אני יוצא מתוך הנחה שאתם פועלים בתום לב ואתם רוצים להפעיל את החוק – והיו לי כמה הסכמות ודיברתי עם אנשים, ואין מנוס, אבל איך אומרים: פירצה קוראת לגנב.

אריק ליברזון:

	חבר הכנסת פורז, החלק בקטגוריה של המשקאות  הוא מעל 25%. עכשיו תהיה אתה רגע בעל העסק - אתה מוותר על 25% מתוך קטגוריית המשקאות?

היו"ר אברהם פורז:

	לא יודע.

אריק ליברזון:

	אז אני אומר לך שלא, ואני מציע שזה יישאר רק במכלים שאותו בעל עסק מוכר.

היו"ר אברהם פורז:

	אתה אומר לי שלא, ואם כן אז מה? מה מפריע לך הסעיף?

אריק ליברזון:

	כי אני צריך להחזיר בסך הכל את אותם מכלים שנקנים או נמכרים באותו בית עסק. 

היו"ר אברהם פורז:

	האמת היא שהאחריות העיקרית היא על התעשיין, מי שמוכר לך. אתה מוכר קוקה-קולה או אתה מוכר את החברה למשקאות קלים – אתה שלוחם לצורך הסיפור הזה. אתה קורבן במידה רבה מאד כי למשל מה שקונים בקיוסקים – מחזירים אצלך, וזה עיוות, אם כי אני מאמין שמטעמים מסחריים גם לקיוסקים הקטנים יהיה כדאי לקנות חזרה, כי לדעתי הלקוח פשוט יתעצבן. 


דני מורגנשטרן:

	ודאי, אחרת הם יאבדו נתח מהשוק.

היו"ר אברהם פורז:

	לדעתי, הלקוח יתעצבן. אם הוא יקח כזה דבר, ויגידו: עכשיו תבלע וזה 25 אגורות, אם הוא זורק – הלכו 25 לפח. אם הוא צריך לגרור את זה עד הבית – זה מעצבן, אז אין מנוס, אין לי ברירה. לא שאני מאושר מזה, אבל אין ברירה. אבל,אתם הערתם את ההערה, היא נרשמה. 

אתי בנדלר:

הקראת סעיף 6(ב) לחוק העיקרי.

אדית הנדל:

	יש לנו גם כאן הערה.

אתי בנדלר:

	סליחה, לא הוצע לתקן את הסעיף הזה. פשוט קראתי את זה כי זה רלוונטי לצורך סעיף קטן (ג).

היו"ר אברהם פורז:

	מיד תעירו. 

אתי בנדלר:

הקראת סעיף 6(ג) לחוק העיקרי: (1).

	כאן, בפסקה (2) של סעיף 5 להצעת החוק מוצע לתקן כדלקמן – הקראת סעיף 5(2) להצעת החוק.

היו"ר אברהם פורז:

	קיוסק על שפת הים או בגן לאומי חייב לקבל חזרה בקבוקים גם באופן ידני. 

אדית הנדל:

	לגבי סעיף 6(ב) ביקשנו להוסיף בסוף הסעיף: בין בשובר זיכוי ובין במזומן, מאחר שכל המנגנון פועל על מכונות קליטת מכלי משקאות על בסיס שוברי זיכוי. 

היו"ר אברהם פורז:

	השאלה אם באמת מישהו יגיש תביעה ייצוגית נגד הסופרמרקטים ויגיד: אני מבקש מזומן. 

יאיר ינוב:

	הוא יכול לקבל מזומן. עם הפתק הוא הולך לקופה, מקבל מזומן. 

אדית הנדל:

	לא, זה בשלב מאוחר יותר. 

אתי בנדלר:

	המכונה נותנת פתקית בלבד, או מה? 

היו"ר אברהם פורז:

	תעודת זיכוי.

אתי בנדלר:

	ותמורת תעודת הזיכוי הוא יכול לפדות למזומן או לא? 

היו"ר אברהם פורז:

	כן, הוא צריך ללכת לקופה.

אתי בנדלר:

	אז מה הבעיה?

היו"ר אברהם פורז:

	אולי יגידו למה המכונה לא נותנת אוטומטית במקום? זה יספיק אם אסביר את זה בדברי ההסבר? 

אתי בנדלר:

	על מי חלה החובה לשלם את תמורת הפיקדון?

היו"ר אברהם פורז:

	על בית העסק. 

אתי בנדלר:

	על בית העסק. הוא בא לבית העסק עם הפתקית, הוא מקבל את המזומן, הוא מקבל את התשלום, אז מה הבעיה? כך אני מבינה את זה, אלא אם כן מישהו יאיר את תשומת לבי לכך שיש בעיה. 

היו"ר אברהם פורז:

	את צודקת בדבר אחד – שבגלל ריבוי עורכי דין, מחפשים מתחת לאדמה להגיש תביעה ייצוגית. אני חושב שזה מספק. 

	אני אסביר את זה בדברי ההסבר, בנאום ההיסטורי שלי במליאה.

	


רבותי, זו הבנה שאני הגעתי אליה בשעתו – זה היה עוד עם נסים דהן. אני נאמן למה שקבענו. אני מניח שהחיים יעשו את שלהם ובעלי הקיוסקים יקבלו חזרה, אבל לגבי השאלה שלכם, בנאום אני אסביר שסופרמרקט יוצא ידי חובתו בכך שהמכונה האוטומטית נותנת את תעודת הזיכוי, וכדי לקבל את הכסף אדם צריך ללכת לקופה ולקבל את הכסף. אני אסביר את זה, שמישהו לא יגיד שאם האוטומט לא פלט מיד את הכסף,כאילו לא נתנו לך. 

דר' יוסי ענבר:

גם היום זה קיים.

טל גיז:

שתי הערות לעניין הסעיף וגם לסעיף 7. מכיוון שמדובר בהוראה עונשית, הרעיון היה שאם יצרן ויבואן משתמשים בשירותים של תאגיד מיחזור, האחריות נופלת על תאגיד המיחזור, כי תאגיד המיחזור לפי תפקידיו גם יכול להחזיר פיקדון. 

היו"ר אברהם פורז:

אז זה תאגיד וולונטרי. איך אני יכול להבהיר את הנטל הזה?

טל גיז:

אם אתה רוצה לקבוע הוראה עונשית על תאגיד מיחזור שלא החזיר פיקדון – אז אתה משאיר את זה על יצרן או יבואן, גם אם הוא חבר בתאגיד מיחזור.

היו"ר אברהם פורז:

יכול להיות. 

טל גיז:

אין הוראה שאומרת – יצרן או יבואן שאינם מקבלים שירותים מתאגיד מיחזור, או תאגיד מיחזור, חייבים להחזיר את הפיקדון, אלא היצרן והיבואן בבית העסק חייבים להחזיר פיקדון גם אם הם חברים בתאגיד המיחזור.

אתי בנדלר:

זה ברור, לא?

היו"ר אברהם פורז:

את בעצם אומרת כך – מה קורה אם תאגיד המיחזור נכשל במילוי חובותיו, מי אחראי?

טל גיז:

היצרן והיבואן, לפי ה...

היו"ר אברהם פורז:

אני חושב שבעיקרון, תאגיד המיחזור הוא בעצם שלוח של החובה העיקרית, כי אין היום מניעה ליצרן או ליבואן לעשות את זה בלי תאגיד מיחזור.



טל גיז:

בסדר. הערה נוספת, בהמשך להערה שעלתה כאן – אני חושבת שדווקא הבעיה היא בחובה לקבל את מכלי המשקה. אם נניח בית עסק יגיד: תלך למכונה אוטומטית, אז יגידו שהוא לא קיים את החובה שלו לקבל את מכלי המשקה.

היו"ר אברהם פורז:

למה?

טל גיז:

כי הוא לא קיבל את זה.

היו"ר אברהם פורז:

מה, זו הפרה של פקודת הבנקאות אם הבנק סגור ואתה הולך לכספומט?

טל גיז:

לא  - בגלל שזו הוראה עונשית, וזו הבעיה, השאלה אם אפשר לדייק ולומר: אם הוא מקבל את זה בשטח בית העסק, או בדרך או במקום אחר שקבע השר בתקנות, זאת אומרת שהשר יסדיר קבלה במכונה אוטומטית.

היו"ר אברהם פורז:

אני אסביר בנאום.

טל גיז:

אבל אנחנו מדברים על הוראה עונשית, לכן זה צריך להיות ברור. 

היו"ר אברהם פורז:

אני רוצה להבין. אם מישהו מחזיר את האריזה הריקה, את הפחית הריקה...

טל גיז:

יש הוראה שאומרת – בית עסק חייב לקבל מכל  משקה – חייב לקבל – אבל עכשיו השאלה אם אני אומרת לו: אני לא רוצה לקבל את זה, תלך, יש כאן מכונה אלקטרונית. 

היו"ר אברהם פורז:

לא, אין דבר כזה. הוא לא יכול להגיד לו: תלך מחוץ לעיר.

טל גיז:

לא מחוץ לעיר, אבל יכול להגיד: בקניון יש מכונה.

היו"ר אברהם פורז:

לא. 

דני מורגנשטרן:

אדוני היושב ראש, הנקודה הזו הועלתה. היא עלתה בדיוק בוויכוח האם זה חייב להיות בקניונים.

היו"ר אברהם פורז:

בואו נתקדם, אין בעיה כזאת. 

אדית הנדל:

זו הערה נוספת שלנו. 

היו"ר אברהם פורז:

	לא הגדרנו מה זה בית העסק, ולכן אני אומר לך – אני מוכן לומר את זה בנאום – אם נניח במגרש החניה, בסמיכות מקום, קרוב, מקימים שם "בוטקה" ושם מקבלים חזרה – זה בסדר, זה עדיין בית העסק, אבל לא עולה בדעתנו שאפשר להגיד למישהו: חמישה קילומטר מכאן יש מקום שקולטים. 

אריק ליברזון:

חמישה קילומטר לא, אבל 50 מטר.

היו"ר אברהם פורז:

הצרכן שבא לסופרמרקט לקנות – במקום שהוא קונה, שם הוא מחזיר. הדברים יכולים להשתנות ב- 20-30 מטר, אבל זה במתחם בית העסק.

אדית הנדל:

על זה אנחנו מדברים. 

היו"ר אברהם פורז:

אני לא מסכים שתתרחקו ממתחם בית העסק.

אדית הנדל:

לא, אנחנו מבקשים עד 50 מטר. 

היו"ר אברהם פורז:

אם אתם תקימו במגרש החניה מבנה כזה - לפי היתר חוקי כמובן אני מקווה – וזה קרוב, איש לא יטען שזה לא בבית העסק. מצד שני, אם תעשו את זה במרחק גדול – אז לא. בית העסק, לא ניתן לו הרחבה. 

מיכל כהן:

בחניון בקומה השביעית...



היו"ר אברהם פורז:

זה לא יכול להיות במרחק גדול, זה צריך להיות במתחם.

דני מורגנשטרן:

תכניס את המילה "במתחם בית העסק" ופתרת את הבעיה. 

אתי בנדלר:

זה יותר ברור? כשאני כותבת "מתחם בית העסק", מישהו יודע מה זה?

דובר:

אם תכתוב: בטווח של 100 מטר?

היו"ר אברהם פורז:

אני לא מבהיר כלום. 100 מטר יכול להיות מהצד השני של כביש מהיר. 

אתי בנדלר:

זה עוד הרבה יותר מסוכן כי הוא יגיד שיש לו מתחם שהוא עדיין לא ניצל לבנייה במרחק של 200 מטר.

היו"ר אברהם פורז:

רבותי, אני אבהיר את זה בנאום. 

אתי בנדלר:

הקראת סעיף 6 להצעת החוק. 

אוהד אורנשטיין:

יש לי שאלה לגבי סעיף 6 ו-7.

אתי בנדלר:

סעיף 7 להצעת החוק – לא הוצע לתקנו.

אוהד אורנשטיין:

בית עסק חייב לקבל מכלי משקה מאותו סוג ואמרת של אותו משקה. למי הוא מעביר את זה הלאה? נניח הוא מוכר בירה בפחיות והוא מקבל בקבוק בירה גדול. למי הוא יכול להעביר את זה הלאה?

דוברת:

ליצרן.



אוהד אורנשטיין:

בסעיף 7 לא כתוב למי הוא יכול להעביר. כלומר, אין לו קשר ישיר עסקי עם היצרן.

היו"ר אברהם פורז:

הוא מעביר את זה ליצרן.

אוהד אורנשטיין:

אבל אין לו סוגים כאלה, הוא רוכש רק סוגים קטנים והוא לא מתעסק עם אותם סוגים.

היו"ר אברהם פורז:

אין דבר כזה. בשביל זה יש תאגיד מיחזור שמטפל בכל הבעיה הזו.

אתי בנדלר:

סליחה, יש משהו בדבריו. סעיף 7(א) לחוק העיקרי אומר: "בית עסק שיש בידיו מכלי משקה ריקים מסומנים רשאי להחזירם לבית עסק, ליצרן או ליבואן, שמהם רכש מכלי משקה מלאים מאותו סוג", וחובה לעשות כאן תיקון מותאם לתיקון שעשינו בסעיף 6 – מאותו סוג משקה, בין באותו מכל משקה ובין במכל משקה אחר.

היו"ר אברהם פורז:

נכון. 

יאיר ינוב:

הוא התכוון בדיוק הפוך ממך. 

אוהד אורנשטיין:

לא, זה בדיוק מה שהתכוונתי. אני מתכוון הפוך, אבל אם את עושה לגבי ה-6, חייבים לתקן גם כאן. 

היו"ר אברהם פורז:

זה נכון. אתה אומר ליישר את הקו, שתהיה איזו לוגיקה.

אתי בנדלר:

סעיף 8 לחוק העיקרי, עניינו בהעברת סכומי פיקדון לקרן. מוצע להוסיף לסעיף זה סעיף קטן (ד). אני קוראת את סעיף 6 להצעת החוק.

היו"ר אברהם פורז:

זה גביית הקנסות. כאן יש ויכוח בין האוצר לבין המשרד לאיכות הסביבה לגבי העניין של הקרן. בואו נשאיר את זה כרגע פתוח. 



אני רוצה להגיד לך, מר וינר, שאני נוטה כן לתת את זה למשרד לאיכות הסביבה. אמנם אתם בתקציב של שנה לאחר מכן יכולים להתחשב בכל מיני הכנסות עצמיות שלהם ולהפחית להם מכספי מדינה – ובסוף לא ייצא להם שום דבר מזה – אבל בכל זאת, כשיש דבר ייעודי כזה והוא מגיע, זה יותר קל אחר כך להשתמש בזה למטרות של איכות סביבה מאשר כסף שבא מהקופה הציבורית. 

זה אמנם מסומן – ואני יודע שאתם לא אוהבים כספים מסומנים, אני גם מבין את העמדה שלכם, אבל...

שי וינר:

אגיד לך למה אני חולק עליך בנקודה הזאת. נכון שיש לנו את היכולת, אני יכול לבדוק מה הסכום – יצא שבעה מיליון שקל, להפחית להם שבעה מיליון שקל, ואז עדיין אני לא אוהב את המצב הזה, גם מעבר לרמה העקרונית של אגרות ייעודיות.

אני חושב שאפילו מבחינת המשרד לאיכות הסביבה במצב כזה, כסף שנמצא בו בקרן עובר ליעדים מאד ספציפיים ללא קשר לסדרי עדיפויות, אפילו של המשרד עצמו. אני עדיין מעדיף שהכסף לכל פעולה שתידרש להם לצורך חוק הפיקדון ולכל הנושא של בקבוקים יועבר להם בתקציב ישיר ובהתאם לסדרי עדיפויות של המשרד ולא דרך הקרן, דרך אגרה ייעודית.

ניר קדמי:

נציג משרד האוצר יושב בקרן. 

דר' יוסי ענבר:

אנחנו כמובן מתנגדים. צריך לזכור שבעצם העובדה שהסכמנו להיכנס כאן לתהליך השינוי, ויתרנו על סכומים גדולים מאד שהיו מיועדים למשרד. 

על מה אנחנו מדברים? יהיו לנו כאן הוצאות – והיום שי נמצא ומחר הוא איננו, והיום יש לנו הסכמות ומחר אינן. זה כמו שאמרת קודם – אין לחיצת יד בדברים האלה, החוק קובע ולפי החוק זה הולך. לא יעזור כלום, קרן ניקיון קיימת וצריך לחזק ולהרחיב אותה ולא לחסל אותה.

היו"ר אברהם פורז:

זה גם נותן לכם מוטיבציה להילחם, לבדוק אם יש העלמות.

דר' יוסי ענבר:

ויש לנו גם הוצאות. לא יעזור כלום, יש הוצאות להפעיל את החוק הזה.

היו"ר אברהם פורז:

בעצם האכיפה לגבי כל העניין, כולל פיקוח - גם למשל תאגיד המיחזור טעון איזושהי בדיקה, למשל על הדיווחים, על הכל. 

דר' יוסי ענבר:

כפי שאמרת, רק לרוץ על אלף יבואנים – הרי אף אחד לא יתנדב לתת את הכפול 6.

היו"ר אברהם פורז:

הנטייה שלי, מר וינר, לתת להם את זה לקרן, אבל אם אתם תרצו להגיש הסתייגות, שר האוצר רוצה להגיש הסתייגות – תוכלו לעשות את זה. תשקלו את זה.

שי וינר:

תקציבית, לפי דעתי המשרד לאיכות הסביבה יפסיד באופן תקציבי מהקרן הזו.

היו"ר אברהם פורז:

אני החלטתי שאני אף פעם לא יודע יותר טוב מאנשים עצמם מה טוב להם. 

בינתיים נאשר זאת כך. אם תרצו להגיש הסתייגות – תוכלו כמובן. 

אתי בנדלר:

שי, אני רק מבקשת, אם תרצו להגיש הסתייגות, להעביר לי את זה תוך מקסימום 24 שעות אחרי שהחוק – אני לא יודעת מתי, אם זה יקרה היום או לא – יאושר לקריאה שנייה ושלישית.

היו"ר אברהם פורז:

יש לך עוד כמה ימים. 

אתי בנדלר:

אם כך, סעיף 6 אושר.

אני קוראת את סעיף 7 להצעת החוק - תאגיד מיחזור – 8א.(א)(1).

קריאות:

· - -

אתי בנדלר:

	אלה סעיפים שהוספו כשלא הייתי. אני לא מכירה אותם, אני משמשת רק קריינית. 

היו"ר אברהם פורז:

	הגברת בנדלר, אני הייתי רוצה לדעת האם לדעתך סביר שגם ועדת הכלכלה תאשר. השר באישור ועדת הכלכלה?

אתי בנדלר:

	הכרה של תאגיד כתאגיד מיחזור – לא. אינני יודעת, אני מעלה כאן שאלה שייתכן שהתשובה עליה ברורה, שהשר צריך לקבוע אמות מידה להכרה בתאגיד כתאגיד מיחזור.

היו"ר אברהם פורז:

	איך הוא יקבע אמות מידה? הוא לא ייצא מזה.

	נשאיר את זה בינתיים. תתקדמי. גם לי יש בעיה.

אתי בנדלר:

	אני לא סבורה שוועדה של הכנסת צריכה לאשר גופים.

היו"ר אברהם פורז:

	יש בעיה עם זה. אולי נמצא לכך פתרון. 

אתי בנדלר:

הקראת סעיף 7 להצעת החוק –(א) (2).

היו"ר אברהם פורז:

	למה החברים בתאגיד הם יצרנים או יבואנים? גם משווקים. 

אתי בנדלר:

	זה בתי עסק, לא? 

היו"ר אברהם פורז:

	בתי עסק המייצגים יצרנים או יבואנים? אני לא בטוח. 

אתי בנדלר:

	לא. ארגונים המייצגים יצרנים, יבואנים או בתי עסק – אינני יודעת לצורך מה זה הוכנס.

יוסי אריה:

	זה מופיע בהגדרות של החקיקה.

אתי בנדלר:

	לא. אני לא שואלת לגבי יצרנים, יבואנים או בתי עסק. אני שואלת לגבי ארגונים המייצגים אותם.

היו"ר אברהם פורז:

	זה בסדר. היינו מוכנים שהתאחדות התעשיינים כארגון, או לשכות המסחר כארגון, יהיו חלק מהעניין. 

אתי בנדלר:

הקראת סעיף 7 להצעת החוק – (א) (3).

היו"ר אברהם פורז:

	השאלה היא רק כשאומרים: מטרתו של תאגיד היא הקמה והפעלה של מנגנון, האם למשל הסברה זה דבר שהוא לגיטימי?

ניר קדמי:

	לשם ביצוע הוראות לפי חוק זה – למה זה לא לגיטימי?



היו"ר אברהם פורז:

	יגידו למשל שהוא נניח יעודד את הציבור. 

אתי בנדלר:

	נדמה לי שזה כתוב, רק יש איזושהי בעיה בניסוח שצריכים אולי לשפר את זה. הסיפה, לרבות ביצוע פעולות אחרות הקשורות באיסוף ובטיפול בהם – נדמה לי שלכך הכוונה, רק צריך לוודא שזה לא מתייחס לסעיף הקודם, למשפט הקודם. 

היו"ר אברהם פורז:

	אני חושב שגם פעולות הסברה הן דבר לגיטימי. 

אתי בנדלר:

	זה ביצוע פעולות אחרות הקשורות באיסוף ובטיפול בהם. 

היו"ר אברהם פורז:

	טוב, בנאום שלי אגיד לרבות פעולות הסברה.

יוסי אריה:

	אדוני היושב ראש, למרות שכבר הערתי בפעם קודמת – הסיפה של סעיף (3) או כל טובת הנאה אחרת – זה נראה מיותר. 

היו"ר אברהם פורז:

	תיכף נגיע לזה. אמרנו גם בפעם הקודמת שכמובן, אם יש לך השקעה, אתה צריך לקבל תשואה עליה.

רותי רוטנברג:

	אני מציעה במקום רק – לקידום המטרה. רק זה מצמצם מדי – בשורה השנייה של פסקה (3) לגבי מה שחבר הכנסת פורז אמר בעניין של ההסברה.

אתי בנדלר:

	לא. דווקא ב- (3) זה רק למטרות האמורות בפסקה (1), והעניין הוא שבפסקה (1) אולי צריכים להוסיף את המילה קידום. 

דר' יוסי ענבר:

	לרבות ביצוע פעולות אחרות הקשורות באיסוף....

אתי בנדלר:

	לדעתי זה אמור בסיפה. רק צריך שיהיה ברור למה מתייחסת הסיפה. נשפר את הנוסח. 

יוסי אריה:

	מה לגבי כל טובת הנאה אחרת?

היו"ר אברהם פורז:

	יש כאן בעיה אחת. נניח מישהו משקיע והוא רוצה לקבל תשואה על ההשקעה, זה לא רווח.

אתי בנדלר:

	זה לא רווח ולא טובת הנאה, ונדמה לי שהמטרה היתה לגרום לכך שבעלי מאה – נגיד כך- בתאגיד המיחזור לא יעקפו את ההוראה הזאת – אם אני זוכרת נכון על מה שדובר בזמנו- על ידי כך שאמנם לא יחלקו רווחים אבל יתנו משכורות מצוינות לכמה בעלי תפקידים, אולי ישלחו לחוץ-לארץ, וכו', וכך יקדמו את המטרות של התאגיד. 

היו"ר אברהם פורז:

	יש כאן שני דברים. יש קודם כל הדבר שנעשה ביושר. נניח שהם לא רוצים לקחת אשראי. אם יקחו אשראי מבנק, אז יגידו: מה אתם רוצים, אבל נניח שאחד מהיצרנים משקיע בתאגיד הזה 10 מיליון דולר, מגיעה לו תשואה על הכסף שהוא השקיע?

אתי בנדלר:

	ודאי. 

היו"ר אברהם פורז:

	זה רווח או לא?

אתי בנדלר:

	זה לא רווח, כי זה לא הרווח של תאגיד. אתה מדבר על חלוקת רווחים מהרווחים של תאגיד המיחזור.

היו"ר אברהם פורז:

	אולי כדאי לכתוב בצורה מפורשת שאין לראות בתשואה מקובלת על השקעה משום רווח. 

דר' יוסי ענבר:

	מה זה מקובלת?

לאה ורון:

	יש אחוז מסוים שנחשב לתשואה מקובלת. 

היו"ר אברהם פורז:

	אני יכול לומר שאת התשואה יקבע השר לאיכות הסביבה באישור ועדת הכלכלה.

אתי בנדלר:

	מתן תשואה סבירה. יש כללי חשבונאות.



ניר קדמי:

	אדוני היושב ראש, אם תיקח כל ניסוח של הלוואה של גוף פיננסי, כתוב שם: על פי הריבית הנהוגה. יש מונח משפטי, אפשר לשלוף את זה.

היו"ר אברהם פורז:

	אני מבקש להשתמש במונח הזה של הריבית הנהוגה בבנקים, או משהו – זה מה שלא ייחשב כרווח. 

יוסי אריה:

	זה רעיון רע, תסלח לי. בנושא של על פי חלוקת רווחים, הכוונה היא שבעלי המניות לא יכולים למשוך דיווידנדים. כשדיברנו על תאגיד המיחזור, אמרנו שהמטרה של תאגיד המיחזור- תאגיד המיחזור לוקח את הכסף אליו על מנת להביא את המנגנון ומתחייב בתמורה על יעדי האיסוף.

	יבוא מחר הבעלים של תאגיד המיחזור ויגיד: כדי שהתאגיד יצליח, אני צריך לשים מנכ"ל ששווה X כסף. 

היו"ר אברהם פורז:

	אין בעיה עם המנכ"ל. לא נכנסנו למשכורות. 

יוסי אריה:

	ראיתי חקיקות – יתקנו אותי עורכי הדין האחרים כאן בחדר – הנושא של כל טובת הנאה אחרת, ברגע שאני לא יכול למשוך רווחים, מה המשמעות שלו בכלל? זה סתם. תגיד לי גברת רוטנברג אם יש לו משמעות ברגע שאני לא יכול למשוך רווחים. מה אכפת מה אני עושה בתוך התאגיד, ברגע שאני עומד ביעדי האיסוף ועומד בהוראות החוק? אני רוצה לתת למנכ"ל וולוו או רוצה לתת לו פז'ו – אני אתחיל להתווכח על כל דבר כזה?

היו"ר אברהם פורז:

	אני אגיד לך מה אתה צריך לעשות במקרה כזה – אתה צריך להוריד את סכומי הפיקדון. 

יוסי אריה:

	תן לי את האפשרות. 

היו"ר אברהם פורז:

	אתה מקבל כאן יתרון לא קטן. מה היתרון הזה אומר? – שאתה לא מחזיר כסף שאנשים שילמו לך פיקדון, ואת הבקבוק זרקו לפח האשפה.

יוסי אריה:

	אדוני היושב ראש, תן לי יעדי איסוף ותשאיר לי לקבוע את כל המנגנונים האלה.





היו"ר אברהם פורז:

	בסדר, אבל אתה מבין מה אתה עושה כאן? – בגלל שאתה לוקח על עצמך לעשות מיחזור וכו', אני נותן לך אפשרות – כי יעד המיחזור הוא לא 100%. אם יעד המיחזור היה 100%, אני יכול להגיד לך: תרוויח כמה שאתה רוצה.

	אתה למעשה לוקח כסף של אנשים, משאיר אותו אצלך למרות שהם זרקו את הבקבוק לפח, אז אני אומר: לפחות אל תרוויח על זה.

יוסי אריה:

	אנחנו שוב נכנסים לשאלות של מהות החוק בכלל. אתה קובע לי יעד איסוף של 60%, ואני מחליט ברמה של החברות שכדי לעמוד ביעד האיסוף הזה אני צריך חצי שקל, אני צריך שקל פיקדון. אני רוצה להעלות את המשקה ב- 70 אגורות, מה זה עניינך בכלל כמחוקק או כרגולטור? כלומר, מה זה בעיה שלך מה יהיה הפיקדון? הבעיה שלך שאני אעמוד ביעדי האיסוף. 

אתי בנדלר:

	זה לא מדוייק. אני רוצה להזכיר לך שאחת ההתנגדויות הכי גדולות של חברי הכנסת בשלב חקיקת החוק היתה שכתוצאה מהטלת פיקדון גבוה, תהיה עליה של המחירים, אז בוודאי יש עניין בכך למחוקקים.

יוסי אריה:

	את בדיוק עונה לי למה אני צודק. אני רק רוצה להגיד שברוב המקומות בעולם זה התחיל דרך יעדי איסוף – הרגולטור לא נכנס למנגנונים האלה. כל המנגנונים שאנחנו מדברים עליהם הם מנגנונים שנבנו בעקבות יעדי האיסוף. 

היו"ר אברהם פורז:

	אתה יודע שאם אתה מקים היום מלכ"ר, יש לך כמה יתרונות בכל מיני תחומים, אז שזה יישאר בטווח של מלכ"ר.

יוסי אריה:

	אדוני היושב ראש, אני אומר לך בפירוש – כוונתי לא להוציא רווחים או לחלק דיווידנדים לבעלי התאגיד. כוונתי רק לאפשר לי בתוך התאגיד לנהל אותו כמו שאני רוצה.

יאיר ינוב:

	למרות שאתה צודק, מה מפריע לך פרקטית בניסוח הזה?

יוסי אריה:

	כי זה רחב מאד ואתה גורם לאלף אנשים להיכנס לי לתוך הקרביים ולהפריע לי לנהל את תאגיד המיחזור.

היו"ר אברהם פורז:

	אם בסוף יסתבר שמכל תאגיד המיחזור הזה החברות למכירת משקאות קלים מרוויחות סכומים נוספים...



דוברים:

	איך? איך הן מרוויחות?

היו"ר אברהם פורז:

איך הן מרוויחות? הרי אנחנו הולכים לקראת דבר שאנחנו לא יודעים לאן הוא הולך. אנחנו לא יודעים מה עלויות התפעול. 

יאיר ינוב:

הוא טוען שצריך להוריד את המשפט הזה.

היו"ר אברהם פורז:

זה לטובתו המשפט הזה.

יוסי אריה:

אני יכול מחר להחליט במוצר X שבמקום לגבות עליו שני שקל, אני גובה עליו ארבעה שקלים – מישהו יתערב לי בכלכלה הישראלית?

היו"ר אברהם פורז:

אל תשכח שהגוף הזה, למרות שחוק ההגבלים העסקיים לא מתבטל, הוא נותן לכם באופן חוקי אפשרות להתאגד באופן הכי ברור.

יוסי אריה:

אני מזכיר לך ובוא לא נשכח שצריך עדיין אישור של הממונה על ההגבלים העסקיים. הגוף יהיה מפוקח על ידי הממונה. אני מכיר את הממונה ואוי ואבוי לי אם אני אעשה שם דברים שאסור על פי חוק ההגבלים העסקיים, ואני בטוח שגם המשרד יעשה את עבודתו נאמנה.

רותי רוטנברג:

אני רוצה לנסות להסתכל על זה בכיוון אחר. הסעיף בכלל מדבר על תנאים שצריכים להתקיים כדי שהשר יוכל להכיר בתאגיד כתאגיד מיחזור. למעשה, הוראת פסקה (3) מקומה בכלל לא כאן כי ברגע מסוים יכול להיות שאין רווחים, באותו רגע של ההכרה. 

זה יכול להיות סעיף שאם יש מקום להכניס, שתאגיד כאמור לא יחלק רווחים – זה בכלל לא במקום הזה אם אנחנו רוצים להשיג את המטרה, כי לצורך ההכרה של השר אני לא חושבת שזה דרוש, זה גם לא יהיה ישים. 

דר' יוסי ענבר:

את יכולה לבטל בהמשך. 

היו"ר אברהם פורז:

זה בתקנון, זו התוכנית העסקית.



רותי רוטנברג:

כן, אבל השר לאיכות הסביבה לא בנוי לפי דעתי לבדוק...

היו"ר אברהם פורז:

אוי ואבוי, אל תגידי דברים כאלה.

רותי רוטנברג:

אני כן אגיד. 

היו"ר אברהם פורז:

מה עושה קדמי שם? הוא כלכלן, לא?

רותי רוטנברג:

ביטול רשיונות מטעמים מקצועיים, מטעמים ענייניים, מטעמים סביבתיים.

היו"ר אברהם פורז:

למה?

רותי רוטנברג:

זה שיילך הממונה על ההגבלים העסקיים או גורמים כלכליים.

היו"ר אברהם פורז:

למה? על פני הדברים, באים לשר לאיכות הסביבה, רוצים הכרה בתאגיד כזה, צריכים להוכיח לו שהגוף הזה הוא לא גוף לרווחים. נותנים את זה לקדמי, נותנים לך לבדוק את מסמכי ההתאגדות, נותנים לעוד מישהו לבדוק עוד משהו, וזהו.

רותי רוטנברג:

ובאותו שלב אין רווחים עדיין ולא מחלקים טובות הנאה. ואחר כך אנחנו, המשרד, נצטרך לרגל ואנחנו נצטרך לבדוק.

היו"ר אברהם פורז:

יש הבדל מראש אם אתה מחיל משהו שאתה רוצה להרוויח עליו או משהו שאתה אומר: זה לא מוסד לרווח, אני רק רוצה לצאת מכאב הראש הזה שהכנסת הפילה עלי, שנקרא מיחזור.

זה מאד משפיע על הפעילות העסקית.  כל האוריינטציה משתנה. אנחנו כאן רוצים להקל לעומת הנוסח שהופיע כאן, והנוסח אומר שאם אחד מהיצרנים השקיע בעסק הזה מיליון דולר, הוא יכול לקבל תשואה על זה, כי אחרת – אני תמיד שולח אותו להלוואה בבנק.

רותי רוטנברג:

עדיין לא בסעיף של ההכרה.


ציפי איסר-איציק:

צריך להוסיף סעיף.

רותי רוטנברג:

שהשר רשאי לבטל. 

ציפי איסר-איציק:

יש כאן סעיף שאומר שהשר רשאי לבטל הכרה, אבל מה שאומרת הגברת רוטנברג זה שצריך להוסיף סעיף נוסף – וזה נכון – שאומר שהתאגיד יפעל כמוסד וכו', ללא כוונת רווח.

היו"ר אברהם פורז:

אבל כתוב: בין השאר.

ציפי איסר-איציק:

כתוב בין השאר, אז אין חובה מפורשת שחלה על התאגיד.

היו"ר אברהם פורז:

הגברת בנדלר – לגבי (ג), זה ברור שזו צריכה להיות אפשרות שאם הוא לא עומד לא רק ביעדי המיחזור, בין היתר, אלא גם בדברים אחרים, אפשר לבטל את ההכרה.

אתי בנדלר:

אז מה המשמעות של המלים בין השאר?

היו"ר אברהם פורז:

זאת המשמעות.

ציפי איסר-איציק:

כדאי להוסיף את זה בצורה מפורשת. 

אתי בנדלר:

את צודקת, אבל אז אולי כדאי שאני אוסיף גם בצורה מפורשת אם הוא שינה את התקנון שלו בניגוד להוראות סעיף 8א(א)(1), או שהוא קיבל חברים שאינם רשאים להיות חברים בהתאם לסעיף 8א(א)(2), וכך הלאה.

	אני יכולה לכתוב אולי שהוא רשאי לבטל הכרה בתאגיד מיחזור אם אינו עומד בהוראות סעיף 8א(א).

היו"ר אברהם פורז:

	בכל מקרה, תנסחי את הסעיף. 


אתי בנדלר:

	בסעיף קטן (ג): השר רשאי לבטל הכרה בתאגיד מיחזור, לאחר שנתן לנציגי התאגיד הזדמנות להשמיע את טענותיהם לפניו, בין השאר בשל אי עמידה בהוראות סעיפים קטנים (א) ו-(ב), או בשל אי עמידה משמעותית ביעדי האיסוף.

היו"ר אברהם פורז:

	בסדר.

יוסי אריה:

	בנושא של טובות הנאה...

היו"ר אברהם פורז:

	לגבי טובות הנאה אין שום בעיה כאן. 

יוסי אריה:

	מחקתם את זה?

היו"ר אברהם פורז:

	לחבריו טובת הנאה אחרת? 

יוסי אריה:

כן.

היו"ר אברהם פורז:

איזו טובת הנאה אתה חושב שיכולה להיות, שהוא צריך כן לחלק? 

יוסי אריה:

מה שאמרה גברת רוטנברג...

היו"ר אברהם פורז:

משכורת לעובדים זה לא טובת הנאה לחבריו. 

רותי רוטנברג:

אפשר לפרש.

אתי בנדלר:

אגיד לך מתי זה יוכל לפרש כך – רק מקום שתהיה הוכחה שהמשכורת נקבעה כדרך לעקוף את ההוראה של איסור חלוקת רווחים. זאת אומרת שלא היה נימוק סביר אחר אלא כדי לעקוף את ההוראה הזאת. 

היו"ר אברהם פורז:

לקחו את הבן של אחת החברות הגדולות ושמו אותו ...

יוסי אריה:

זה, דרך אגב, מקובל. 

היו"ר אברהם פורז:

ונתנו לו משכורת של רבע מיליון שקל בחודש – עוד מעט תגיד שזה מקובל. 

יוסי אריה:

קודם כל, הדוגמה היא לא דוגמה טובה מאחר שמדובר בתאגיד שמורכב ממספר משתתפים. מאחר שלשר ניתנת כאן סמכות רחבה מדי לבטל את כל נושא תאגיד המיחזור, למרות השקעות שיכולות להיות אדירות של בעלי המניות, אתה בא ואומר להשאיר פתח בחוק. ואני אומר – יכול להיות שהדוגמה שאני אתן כרגע היא אבסורדית – על איזושהי טובת הנאה כמו למשל מתן פלאפון, יכול השר לבטל ...

אתי בנדלר:

נו, באמת. 

דובר:

זו לא טובת הנאה. טלפון זה כלי עבודה היום. 

היו"ר אברהם פורז:

הוא איננו מחלק לחבריו. לא לעובדיו. הרי כל העובדים במשכורת.

יוסי אריה:

	אני מזכיר, לא שאני חס וחלילה מטיל איזשהו דופי מבחינה רציונלית – אני מדבר רק על הרציונל – ברגע שמבוטל תאגיד המיחזור על ידי השר, במנגנון שהוא בסדר בעיני, תקציב המשרד גדל, כל הכספים עוברים חזרה למשרד.

היו"ר אברהם פורז:

	אז אל תעשו את זה.

יוסי אריה:

	כל הדברים שאמרת – עליהם הסכמתי: מה שנקרא חלוקת רווחים וכו', על הדברים האלה לא אמרנו שום דבר. 

	בנושא של טובת הנאה...

היו"ר אברהם פורז:

	לחבריו. לא לעובדיו. 

יוסי אריה:

	זה משפט רחב מאד לפי הטענות שלנו. זה משאיר כאן פתח רחב מאד.

היו"ר אברהם פורז:

	אני מסביר – חבריו אינם עובדיו, ותנסחו את הסעיף הזה.

אתי בנדלר:

לא יראו במתן תשואה סבירה המקובלת במשק על השקעות משום חלוקת רווחים.

יוסי אריה:

אדוני היושב ראש, עוד דבר אחד בעניין הזה, לפני שאנחנו עוברים הלאה. מאחר שכבר דנו בקרן הניקיון, אני מזכיר שוב מה שהזכרתי בישיבה הקודמת ולא נכנס להצעת החוק – את אותה הבטחה של חבר הכנסת רובינשטיין, שאתה מכיר אותה, לגבי היטל הניקיון. צריך להופיע ביטול היטל הניקיון. 

היו"ר אברהם פורז:

מה אתם אומרים, אנשי המשרד לאיכות הסביבה?

דני מורגנשטרן:

כעבור זמן מסוים, לא מייד.

היו"ר אברהם פורז:

גברת בנדלר, אני רוצה שבתום שנה מיום שהחוק עובד, השרה לאיכות הסביבה, באישור ועדת הכלכלה – זאת אומרת היטל הניקיון יתבטל, אלא אם כן ועדת הכלכלה אישרה להמשיך בגבייה.

ניר קדמי:

	בתנאי שיעמדו בתנאי האיסוף. 

היו"ר אברהם פורז:

	המצב הוא כך – אנחנו נקבע הוראה שבתום שנה מהיום שנקבע שהחוק...

אתי בנדלר:

	מיום תחילת החוק. 

רותי רוטנברג:

	הוראת מעבר.

היו"ר אברהם פורז:

	הסעיף ההוא יתבטל, זולת אם השרה לאיכות הסביבה באישור ועדת הכלכלה תוכל לדחות את מועד התפוגה. היא תוכיח שלא עמדו ביעדי האיסוף וכו', אז ימשיכו לגבות את זה.

רותי רוטנברג:

	לא ברירת מחדל, בבקשה. פתאום אין כנסת, פתאום קורה משהו אחר.

היו"ר אברהם פורז:

	אין כזה דבר.יש תמיד כנסת. 

רותי רוטנברג:

	יש. יש פגרה, יש התפזרות. 

היו"ר אברהם פורז:

	אי אפשר להינות מכל העולמות. היתה הבטחה של אמנון רובינשטיין. אם השרה תחשוב שצריך להאריך, היא תפנה לוועדת הכלכלה, וועדת הכלכלה תאריך. 

טל גיז:

	זה לא צריך לעבור שלוש קריאות בכנסת?

היו"ר אברהם פורז:

	לא. הביטול צריך לעבור שלוש קריאות, אבל המנגנון שבו מועד הביטול, לא. 

	המועד הסופי של הביטול ייקבע בתום שנה. ברם אבל, השרה לאיכות הסביבה, באישור ועדת הכלכלה, תוכל...

לאה ורון:

	יוסי ענבר הסכים. יוסי, בכנסת הקודמת הסכמת לביטול של היטל הניקיון. 

היו"ר אברהם פורז:

	אל תסבכי אותו, נניח שהוא לא מסכים, מה זה משנה. היתה כאן מחוייבות של יושב ראש הוועדה הקודם, והיא גם נכונה. אי אפשר להכות בכל הכיוונים כל הזמן. הכלי עכשיו הוא כלי אלטרנטיבי, נכון? זה כלי יותר טוב.

	נניח שהחוק הזה ייכנס לתוקף ב-1 בינואר 2001, ב-1 בינואר 2002 ההיטל מתבטל, זולת אם השרה לאיכות הסביבה פנתה לוועדת הכלכלה וקיבלה את אישורה להמשיך בגבייה לתקופה שתיקבע. מעת לעת אפשר להאריך. 

רותי רוטנברג:

	זה לא יכול להיות, זו חקיקה. 

היו"ר אברהם פורז:

	לא רואה בזה שום פסול חקיקתי. 

רותי רוטנברג:

	זה לא יהיה כתוב בחוק. מה זה אם פנתה לוועדה? זה או שהסעיף מתבטל... 

	סעיף 11 לחוק הניקיון – צריך לעשות תיקון עקיף. 

היו"ר אברהם פורז:

	יש בעיה משפטית עם זה? ברור שזה יהיה תיקון שם. מהותית, מה הפגם בזה?

רותי רוטנברג:
	
	הפגם הוא שהיטל ואגרה וכל החובות הכספיים קובעים רק בחוק, לא בהחלטה.

אתי בנדלר:

	או לפיו. בואי נצא מהנחה שמדובר על כך: קבעה. קבעה זה בתקנות באישור ועדת הכלכלה של הכנסת. 

רותי רוטנברג:

	אין דבר כזה מתבטל. אז צריך להורות: הסעיף יבוטל, אלא אם כן הוא יוארך?

תמיר שאנן:

	אין דבר כזה.

רותי רוטנברג:
	
	זה לא בעניין של אגרות. 

היו"ר אברהם פורז:

	איך עושים את זה אחרת? ואם השרה לאיכות הסביבה לא תפנה אף פעם, או מי שלא יהיה?

תמיר שאנן:

	תוך שנה זה פוקע.

רותי רוטנברג:

	אולי נעשה את ההיטל הוראת שעה בתיקון עקיף?

היו"ר אברהם פורז:

	אבל מה קורה בתום שנה? הרי אנחנו רוצים לדעת בתום שנה אם רוצים להמשיך או לא. 

רותי רוטנברג:

	ברגע שזו הוראת שעה, אפשר להאריך אותו. 

היו"ר אברהם פורז:

	זה בשלוש קריאות. 


רותי רוטנברג:

	זה בשלוש קריאות בחקיקה.

היו"ר אברהם פורז:

	אני רוצה לתת גמישות. 

רותי רוטנברג:

	אבל אי אפשר – גמישות כזאת במסים, אגרות, היטלים. 

אתי בנדלר:

	אני לא בטוחה, אני צריכה לבדוק את זה.

טל גיז:

	זה נראה לי נושא כל כך רגיש -  הסמכה לקבוע היטל, ואיפה ההסמכה ושיש הסמכה מפורשת. היום מבטלים סמכות לגבות אגרות של משרדי ממשלה שונים בגלל שאין הסמכה מפורשת.

רותי רוטנברג:

	זה ביטול מותנה.

אתי בנדלר:

	אין סעיף דומה, אבל אנחנו צריכים לנקות רגע את הראש ולבדוק אם זה נכון מבחינה חקיקתית או לא. 

היו"ר אברהם פורז:

	אנחנו רוצים לבטל כי יש מנגנון אלטרנטיבי שעובד, אבל אנחנו לא בטוחים שהמנגנון האלטרנטיבי עובד. לכן, העובדה שזה תלוי במה שקורה בדבר אחר היא לגיטימית לגמרי. לכן, אני לא רואה שום פסול בהוראה כזאת.  אני מפעיל את ידיעותי המשפטיות. 

שי וינר:

	אני רוצה לשאול שאלה. אחרי שהחוק עובר, אם העסק עובד, אין שום בעיה, כולם מסכימים.

היו"ר אברהם פורז:

	בתום שנה הכל מתבטל. 

שי וינר:

	נניח שזה לא עובד, הרי המנגנון – אם מדברים על מנגנון היטל ניקיון, יבואו כספים אדירים לקרן, אז לא צריך תשלום תחליפי. הבעיה לא תהיה כספית. אחרי שנה מיום התחולה אפשר לבטל.

היו"ר אברהם פורז:

	לכן נטייתי לחשוב שבתום שנה העסק מת. ברם אבל, אולי יהיה משהו שלא חשבנו עליו, אני משאיר פתח מילוט, לדעתי לגיטימי. 

רותי רוטנברג:

	לא. 

אתי בנדלר:

	אני לא יודעת. אני רוצה לחשוב על זה, אני לא רוצה לשלוף חוות דעת מהשרוול. 

דני מורגנשטרן:

	אדוני היושב ראש, הרי אני בטח לא חשוד כמי שלא רוצה פיקדון – אני חושב שהדרישה של התעשיינים היא מוצדקת. אי אפשר להחזיק מקל בשני קצותיו ולהגיד: אם חוק הפיקדון יצליח, אז נבטל. 

	אני חושב שצריך לקבוע בחקיקה הראשית הזאת כבר עכשיו את מנגנון הביטול ולהחזיק כשוט את אחוזי המיחזור, ושם לקיים אולי שוט יותר חזק, אבל לא את העניין של ההיטל. 

אייל ארצי:

	אייל ארצי מ"אדם טבע ודין". היעד של שנה ראשונה סך הכל הוא יעד ראשוני. היעד הסופי הוא היעד שמשנה, הוא היעד היחיד שרלוונטי. אם כבר מייעדים את הסכום שכרגע מופקד בקרן הניקיון כאיזשהו שוט, צריך לייעד אותו ליעד הסופי ולאו דווקא אחרי שנה. לבטל כאשר מגיעים ליעד הסופי.

דר' יוסי ענבר:

	אני רוצה לומר – כל הכנסות קרן הניקיון כרגע מההיטל הן סדר גודל של מיליון שקל לשנה, פלוס מינוס. על זה אנחנו מדברים. אני מסכים עם מה שנאמר, אבל אנחנו צריכים מנגנון אם העסק לא עובד, אם לא מצליחים לאכוף את החוק.

היו"ר אברהם פורז:

אז נחזור לזה.

דר' יוסי ענבר:

חבר הכנסת פורז, עלול להיות מצב שהחוק הזה עכשיו עובר, וכמו שאתה עושה שינוי מבורך כרגע לכיוון כזה, יבוא אתה או מישהו אחר בעוד חצי שנה ויהפוך את העסק, ואנחנו נצא קירחים מכאן ומכאן.

היו"ר אברהם פורז:

חוק ההסדרים.





דר' יוסי ענבר:

יבוא חוק ההסדרים, או משהו אחר. לפני שאני ראיתי הכנסה מזה, אני לא מוכן לבטל... למרות שסך הכל מדובר כאן על מיליון שקל – לא הרבה כסף – אני לא מוכן לוותר על מיליון שקל עד שאני לא בטוח.

היו"ר אברהם פורז:

אנחנו אומרים כך – שאיפתנו, בתום שנה מיום הפעלת החוק, שהדבר הזה מתבטל. תבדקי משפטית אם ניתן העניין הזה שאפשר יהיה להמשיך לגבות אם השרה תפנה אל הכנסת. אני מניח שהיא לא תפנה, אבל אם היא תפנה – אולי יהיו לה סיבות טובות, כלומר האם זה מסתדר עם העקרונות המשפטיים המקובלים במקומותינו. 

אתי בנדלר:

הקראת סעיף 8ב להצעת החוק – (א), (1), (2), (3), (4).

דר' יוסי ענבר:

אל"ף, היעד הסופי חייב לדעתנו להיות גבוה יותר, והוא בר השגה.

היו"ר אברהם פורז:

יותר מ- 80%?

דר' יוסי ענבר:

כן. אני מתחיל מהסוף. 

היו"ר אברהם פורז:

אני כבר לא זוכר. לכמה הגיעו בסקנדינביה?

דר' יוסי ענבר:

הגיעו ל- 95%.

דובר:

כן, אבל אחרי כמה שנים.

דר' יוסי ענבר:

אנחנו מתורגלים בלהגיב מהר במדינת ישראל על כל דבר. בי"ת, אנחנו חושבים שאפשר להגיע ליעד הסופי, לא צריך להמתין ארבע שנים. אפשר לדבר על שנתיים.

אנחנו רואים את היענות הציבור, כי זה תלוי בעיקר בהיענות הציבור, והיענות הציבור למערכים מעין אלה היא פנטסטית. יושב כאן מר מזרחי שיספר לך על איסוף בקבוקי פלסטיק שמתמלאים לדעתי בתל-אביב כל יום-יומיים והוא צריך לרוץ לאסוף אותם, בלי שום פרסומת. 

היו"ר אברהם פורז:

אגב, זה הפתרון מהליטר וחצי לדעתי. אתם תמשיכו וולונטרי בליטר וחצי. 

דר' יוסי ענבר:

אני לא בטוח. 

היו"ר אברהם פורז:

דר' ענבר, אני אומר מבחינתכם – כדי שלא נצא אנחנו כמערכת שלטונית קצת מגוחכים בעיני הציבור, אני חושב שאתם צריכים לנקוט בהסברה ולומר שהליטר וחצי – אתם מצפים מהציבור לשים אותם הלאה ברחובות כי אין פיקדון, אחרת הדברים האלה ריקים.

אייל ארצי:

כן, אבל זה תלוי ברשות. 

דר' יוסי ענבר:

זה תלוי ברשויות המקומיות, שלא כל כך ששות לשתף פעולה בדברים האלה.

היו"ר אברהם פורז:

ממה שאספתם עד עכשיו ב- P.E.T, מה עושים עם זה? אתה עושה את הרהיטים?

מר מזרחי, תזכיר לנו מה אתה עושה עם ה- P.E.T הזה.

יצחק מזרחי:

	חומר גלם לשוק הישראלי וליצוא. 

היו"ר אברהם פורז:

	למה אתה משתמש בשוק הישראלי? 

יצחק  מזרחי:

	כל האריזות של עגבניות שרי, תפוחים, אגסים. 

יוסי אריה:

	כמה אחוז מתוך זה הולך ליצוא?

יצחק מזרחי:

	עד עכשיו בערך 15%. זה רק בגלל שאין מספיק איסוף. אתם יכולים להגביר גם את השיווק בארץ וגם מיצוא, פשוט אין מספיק בקבוקים.

יאיר ינוב:

	תספר שאתה מייבא גם. 

יצחק מזרחי:

	ביום שבת יצאו מבלגיה 34 מכולות של בקבוקים למיחזור.

דני מורגנשטרן:

	אדוני היושב ראש, אם למשל היית מבקר במפעל "שצף" בשבי-ציון, שהוא אחד הלקוחות של חומר הגלם הזה, היית רואה מוצרים מוגמרים שהולכים ליצוא לארצות הברית.

היו"ר אברהם פורז:

	איזה מוצרים?

דני מורגנשטרן:

	למשל TRAY לצבעים – 130 גרם P.E.T, יופי של מוצר, שהולך ליצוא לארצות הברית. 

היו"ר אברהם פורז:

	אנחנו יוצאים להפסקה. נתראה כאן כולנו בשעה 12:30.

הפסקה

היו"ר אברהם פורז:

	אני מחדש את הישיבה. אני מציע כך – לגבי סעיף 8ב, אנחנו נקבל החלטה סופית בעניינו בעניין מועדי האיסוף לאחר שאנחנו נבקר ביום ראשון במפעל קניאל. יכולים גם לבוא נציגי משרדי הממשלה, אם מישהו רוצה.

יוסי אריה:

	מבחינתנו, כל מי שאדוני היושב ראש מעוניין להזמין – מוזמן, מבין משרדי הממשלה ומבין חברי הכנסת. 

היו"ר אברהם פורז:

	אז אני כבר מודיע בזה שכל מי שרוצה לבוא, מוזמן בשעה 10:00. אנחנו נבוא ונלמד שם על יעדי המיחזור, ואנחנו נקיים דיון בסעיפים האלה מיד אחרי שנבקר שם. 

דר' יוסי ענבר:

	אני חושב שלגבי אחוזי השבה, לא צריך לחכות. 

היו"ר אברהם פורז:

	דר' ענבר – אני מציע שאתה תציע לנו הצעה כתובה של מה אתם מציעים מבחינת המשרד לאיכות הסביבה על יעדי המיחזור.

יוסי אריה:

	דעתנו כמובן שונה, אדוני היושב ראש.

היו"ר אברהם פורז:

	אני יודע. אני מניח שאתם רוצים יעד יותר נמוך. 


דני מורגנשטרן:

	ראשית, אין לזה שום קשר למפעל קניאל או למפעל אחר – לנושא של יעדי האיסוף ויעדי המיחזור.

היו"ר אברהם פורז:

	זה הגוף שאמור לרכז מטעמם, זה יהיה ליבת הגוף הוולונטרי. 

דני מורגנשטרן:

	ירכז מטעמם את מה?

היו"ר אברהם פורז:

	את האופרציה.

דני מורגנשטרן:

	לא כל כך מבין, אבל מה לעשות. 

	שנית, לעניין היעדים. אני מאד מוטרד מהיעדים המאד נמוכים.

היו"ר אברהם פורז:

	אני מבקש ממך – אל תנאם, תעביר לנו לישיבה הבאה את יעדי האיסוף שנקבעו במקומות אחרים.

דני מורגנשטרן:

	אבל הרי רק עובדי מדינה, אנחנו לא נבוא.

היו"ר אברהם פורז:

אנחנו לא נחליט במפעל קניאל, שם זו לא ישיבת ועדה, שמצביעים. זה ביקור כדי ללמוד. אני מציע שאם גם אחרים רוצים לבוא – יכולים. כל מי שרוצה לבוא, יכול לדבר עם יוסי אריה. אם אתה רוצה לבוא, מר מורגנשטרן – אתה מוזמן. 

דני מורגנשטרן:

אני מכיר את המפעל, אני לא יודע אם אוכל. 

היו"ר אברהם פורז:

אני רק מציע – אין טעם בנאומים כך או כך או כך. תנו לנו דוגמאות מהעולם – אני אומר גם מבחינתכם – במקומות שיש פיקדון – גם אתה, גם דר' ענבר.

דני מורגנשטרן:

אתה רוצה את זה בכתב?


היו"ר אברהם פורז:

אני רוצה בכתב איזו מדינה ותוך כמה זמן מיום שהפעילו את חוק הפיקדון – בהנחה שאפשר להגיע למקומות – לאיזה יעדי איסוף הגיעו. 

דני מורגנשטרן:

יהיה לך את זה.

יוסי אריה:

אדוני היושב ראש, אני מזכיר לך שבעניין הזה יש כמה מסמכים שהם אבני יסוד של הדירקטיבה האירופית ויש גם עבודה שנעשתה – טיוטה ראשונה של עבודה – שנעשתה במשרד לאיכות הסביבה, של חברת "חושבה".

היו"ר אברהם פורז:

אבל למה לכם ככה? אנחנו נלמד מה עשו מדינות אחרות, נלמד מהניסיון שלהן, ואז נהיה יותר חכמים. 

אני מבקש שתכינו לקראת הישיבה הבאה את כל המסמכים הדרושים, כדי שנוכל לקבל החלטה שתהיה אולי במידה לא קטנה מבוססת על מה שנעשה במקומות אחרים.

אתי בנדלר:

הקראת סעיף 7 להצעת החוק – 8ב(ב).

טל גיז:

בסעיף של ההפרשים אמרנו שאם יצרן או יבואן קובעים סכום אחר של פיקדון, הולכים לפי הסכום שקבוע בחוק או הסכום שקבע השר. כאן נראה שחסרה הוראה כזאת. תאגיד מיחזור יכול לקבוע בעצמו את סכום הפיקדון. 

היו"ר אברהם פורז:

לא. 

אתי בנדלר:

סכום פיקדון גבוה יותר. 

היו"ר אברהם פורז:

מעל 25 אגורות כן, כלפי מעלה.

טל גיז:

כאן כתוב: בשל כל מכל משקה שלא נאסף בהתאם לאותם יעדים, כפל הפיקדון שיש לגבות או להחזיר. לעניין ההפרשים – בהוראה של ההפרשים, כשכתבנו את זה כך, כתבנו שאם היצרן או היבואן קובע סכום פיקדון, הולכים לפי הסכום שקבוע בחוק או הסכום שקבע השר.

שאלה אם לא צריך להתאים את זה גם כאן. אני אפנה אתכם לסעיף 8(ב) לחוק העיקרי: "החליט יצרן או יבואן על סכום פיקדון בהתאם להוראות סעיף 2(ג), יחושבו ההפרשים לפי סעיף קטן (א), כאילו הפיקדון שגבה או שהחזיר בשל כל מכל משקה, היה הסכום הנקוב בסעיף 2(ב) או הסכום שקבע השר."

שאלה אם לא צריך להכניס משהו כזה גם כאן – סכום פיקדון שהיה גובה, אז מה הוא היה גובה? 

היו"ר אברהם פורז:

למה? כאן זה הולך לפי הגבייה בפועל. הרי יש סכום אחד, נכון? אני לא יורד לסוף דעתך, אני מצטער.

דר' יוסי ענבר:

בחוק כרגע זה 25  אגורות. נניח שהם החליטו ששמים על זה חצי שקל. האם הסכום שב-8(ב) מדבר על חצי שקל?

היו"ר אברהם פורז:

ודאי, כפול 2.

רומי אבן-דנן:

25 אגורות. 

היו"ר אברהם פורז:

לא. זה צריך להיות כפל ממה שהוא גובה.

אתי בנדלר:

סליחה, מה שאומרת טל זה שהחוק קובע ככל שמדובר על העברת סכומי פיקדון לקרן, לא לתאגיד. כאן נאמר בפירוש שהסכום, אם הוא  לא גבה בפועל, הסכום שצריך להעביר לקרן זה כפל הסכום...

דוברת:

הפיקדון.

אתי בנדלר:

"החליט יצרן או יבואן על סכום פיקדון בהתאם להוראות סעיף 2(ג)", זאת אומרת מקביל. הוא קבע חצי שקל במקום 25 אגורות, "ייחשבו ההפרשים לפי סעיף קטן (א) כאילו הפיקדון שגבה או שהחזיר בשל כל מכל משקה היה הסכום הנקוב בסעיף 2(ב)", זאת אומרת ה-25 אגורות או הסכום שהשר קבע.

יוסי אריה:

גם זאת היתה הכוונה, ותיכף אסביר את עצמי.

היו"ר אברהם פורז:

אתי, תרשמי את הכוונה ואחר כך תקראי את הסעיפים ותנסי לנסח. המטרה שלנו היא שאם בסוף הפיקדון הוא חצי שקל,  הוא לא עמד ביעדים, אז כפול החצי שקל. 

אתי בנדלר:

טל, זו לא אותה מאטריה. כאן בסעיף 8 לחוק העיקרי מדובר על העברת סכומים לקרן, ואומרים: גם אם הוא לא גבה בפועל, הוא צריך להעביר את הסכומים  לקרן כאילו שהוא כן גבה, ולעניין זה יביאו בחשבון את הסכום שנקבע בחוק או לפיו, לא את הסכום שהוא קבע באופן עצמאי.

כאן יש איזושהי הוראה עונשית. מדובר על כפל הסכומים, טל. וכאן כפל הסכומים – הסכומים שהוא היה צריך לגבות בפועל לתאגיד. 

יוסי אריה:

זה לא נכון, ואסביר את עצמי. אני מדבר כרגע על היעדים של 70% ושל 80%. כאשר יבוא תאגיד המיחזור ויראה שהוא לא עומד ב- 70%, הוא ירצה להעלות את הפיקדון. ברגע שהוא מעלה את הפיקדון, כבר יש סנקציה כנגדו, כי מה שקורה – העלאת המחיר, העלאת הפיקדון...

היו"ר אברהם פורז:

אבל אז הוא כן יעמוד ביעד. אם הוא יעלה את הפיקדון, הוא עומד ביעד.

יוסי אריה:

העלאת הפיקדון אמורה להביא אותו ליעד, אבל אמורה גם להוריד לו את עקומת הביקוש.

היו"ר אברהם פורז:

למה?

יוסי אריה:

ככל שהמחיר עולה, הביקוש יורד. ברגע שאתה מעלה לו את הקנסות, תהיה דילמה, כי אתה בא ואומר: מ- 65%, כדי לעבור ל- 70% אני צריך להעלות את הפיקדון מ- 25 אגורות לחצי שקל, ומאידך, אתה כופל אותי בשקל ולא ב- 50 אגורות. אתה יוצר מצב של כאילו סתירה. הרי בסך הכל אתה רוצה שאני אעמוד ב- 80%, אתה אומר: תעלה את הפיקדון כדי להגיע ל- 80%. 

היו"ר אברהם פורז:

הרי מה היתרון של תאגיד המיחזור? אתה משאיר בידיך את הפיקדונות שלא הוחזרו. אם אתה לא עומד ביעדים, אז מה אני אתן לך? – ענישה...

יוסי אריה:

הענישה היא חצי שקל לכל בקבוק שלא עמדתי בו ביעדים. כדי לעמוד ב- 80%, 70%, שבעיני הם לא ריאליים, אני צריך היום להעלות את הפיקדון, כלומר לפגוע בעצמי. דהיינו, במקום לקבוע 25 אגורות, לקבוע חצי שקל, לקבוע שקל, כדי לעמוד ביעד, כאשר הבעלים שלי או החברות שאנחנו מדברים עליהן – כל העלאה של הפיקדון בעיניהם היא גרועה, היא שלילית, היא תגרום לירידה במחירים. 

אתה רוצה בסך הכל שאני אעמוד ביעדים. מצד אחד, אתה אומר לי: תעלה את הפיקדון, מצד שני, אתה גם קונס אותי פי שניים.יש כאן איזושהי סתירה לוגית שאני לא אוכל לעמוד בה.



היו"ר אברהם פורז:

יש כאן משהו. 

יוסי אריה:

לכן, מה שאנחנו הבנו – הרי אתה רוצה את הפיקדון בגובה של 25 אגורות, אתה אומר לי: אתה רוצה לקחת יותר? תיקח יותר.

היו"ר אברהם פורז:

טוב, אני מקבל את זה.

אתי בנדלר:

אם כך, אנחנו  מדברים על כפל הפיקדון שיש לגבות או להחזיר בהתאם להוראות החוק.

היו"ר אברהם פורז:

הפיקדון המינימלי.

אתי בנדלר:

המינימלי או זה שנקבע.

טל גיז:

או שהשר קבע.

דובר:

שקבוע בחוק. 

רומי אבן-דנן:

אבל למה פי שניים? פי ארבעה.

היו"ר אברהם פורז:

כן, אבל אני בכל זאת רוצה לעודד את התאגיד הזה. 

אתי בנדלר:

הקראת סעיף 7  להצעת החוק – 8ב(ג).

יוסי אריה:

רק כדי להיות בטוח – כל התקנות בחוק הזה הן באישור ועדת הכלכלה.

אתי בנדלר:

סעיף 8 להצעת החוק עניינו בתיקון סעיף 10. הקראת סעיף 8(1). תרשו לי קודם לקרוא את סעיף קטן (א) לסעיף 10 בחוק העיקרי. 
הקראת פסקה (2).

אני רוצה לשאול שאלה בעניין הזה – האם מדובר על דיווח שיתייחס לכל אחד ממקבלי השירותים לחוד, או על הסך הכל?

היו"ר אברהם פורז:

לא,  צריך לדווח. 

אתי בנדלר:

זה לא ברור.

היו"ר אברהם פורז:

המטרה היא שיובהר – הוא נותן דיווח מלא לגבי כל אחד: חברה זאת, חברה זאת. אני מניח שהוא גם יודע את זה כי הוא מתחשבן איתם, כך שהוא יודע את האינפורמציה הזאת. היא ודאי תהיה ממוחשבת. 

אתי בנדלר:

אם כך – "שמכרו כל אחד", במקום "מהיצרנים".

היו"ר אברהם פורז:

כל אחד לחוד וגם כולם יחד, סך הכל. 

טל גיז:

יש הוראה עונשית שעכשיו בעצם תוטל על תאגיד המיחזור שלא מדווח, ואין הוראה שמחייבת יצרנים להעביר לתאגיד המיחזור דיווחים על כמה הם מכרו. 

יש שתי אפשרויות.

היו"ר אברהם פורז:

תאגיד המיחזור, בגלל שהם לא עושים את זה – הם OUT.

אתי בנדלר:

הם לא יהיו חברים בקרן. הרי יהיה תקנון לתאגיד. 

טל גיז:

זה יהיה במסגרת היחסים ביניהם, או שנשאיר את החובה על יצרן או יבואן לדווח כמה הם עשו, ואת החובה של מי חברים בתאגיד להשאיר לתאגיד? זה הוא יכול לדווח.

היו"ר אברהם פורז:

מי שחבר בתאגיד חייב למלא את מצוות התאגיד. אם הוא לא ממלא את מצוות התאגיד –התאגיד מגרש אותו משורותיו, ואז הוא נופל ישר ל"מלתעות" של הפי 6.



אתי בנדלר:

אולי בכל זאת יש מקום להתייחס לסיטואציה...

היו"ר אברהם פורז:

אתי, זה ברור שאחד שמחליט לא להיות חלק מהמיחזור אלא מחליט לעשות זאת לבד, את כל ההפרשים הוא מעביר לקרן. 

אתי בנדלר:

בוודאי, הוא צריך גם לדווח. כאן מדובר על חובת דיווח וקביעת הממונה. סעיף קטן (א) הקיים לסעיף 10 מדבר על: "יצרן או יבואן" – באופן כללי, וכאן זה תוקן בפסקה (1)  יצרן יבואן שאינו מקבל שירותים מתאגיד המיחזור – צריך להיות: שאינם מקבלים.

סעיף קטן (א1)  שהוסף מדבר על חובת הדיווח של תאגיד המיחזור לגבי אלה המקבלים ממנו שירותים. 

אומרת טל – ואני חושבת שצריכים להתייחס להערה שלה כן בכובד ראש, למרות מה שאמרתי קודם – מה קורה...

היו"ר אברהם פורז:

לכתוב שחובתו לדווח.

אתי בנדלר:

לא. שאין בהוראת סעיף קטן זה כדי לפטור יצרן או יבואן שקיבלו שירותים מתאגיד מיחזור אך לא דיווחו להם, כדי לפטור אותם מהחובה לדווח ישירות לממונה, כדי שלא ייצא שיש איזה יצרן או יבואן שאינם מדווחים לא לתאגיד, ומצד שני הם לא מדווחים לקרן.

היו"ר אברהם פורז:

האם לא נאמר שמי שמקבל שירותים חייב להעביר דיווחים לתאגיד המיחזור?

אתי בנדלר:

זה יהיה כתוב בתקנון התאגיד. 

היו"ר אברהם פורז:

שאלה אם לא לכתוב את זה גם בחוק.

טל גיז:

אפשר לפתור את זה בדרך אחרת. אולי לכתוב שהתאגיד יעביר דיווחים, אבל בהתאם למה שמסרו לו היצרנים והיבואנים, כי אם הם מוסרים לו דיווח כוזב והוא מעביר את הדיווח הכוזב הלאה, שזה לא יחייב.

יאיר ינוב:

הם לא יכולים למסור דיווח כוזב. התאגיד מנהל את כל העסק.


אתי בנדלר:

מה שמדאיג אותי זו סיטואציה – כי זה יהיה נושא בתקנון התאגיד, ואם הם לא ממלאים אחר חובת התקנון, יזרקו אותם, אבל מה קורה עם אותו יצרן שהיה חבר, קיבל שירותים מתאגיד המיחזור ולא דיווח לתאגיד המיחזור, אז אחרי חצי שנה זרקו אותו. 

מה לגבי אותה תקופה שהוא קיבל שירותים והוא לא דיווח לממונה כי הוא היה פטור, כי הוא היה בתאגיד והוא לא דיווח לתאגיד? עליו אני חושבת שצריכים לומר שהוא לא יהיה פטור במקרה זה מחובת דיווח לממונה.

היו"ר אברהם פורז:

נכון. תרשמי את ההערה הזו ותנסחי איזשהו סעיף. את צודקת במאה אחוז.

אתי בנדלר:

זה יהיה סייג ל- 8(א1) להצעת החוק. 

סעיף קטן (ב) – אני קוראת את נוסחו של סעיף 10 לחוק העיקרי, את הנוסח הקיים.

אני כאן חוזרת לסעיף 8(3) להצעת החוק – "(1) במקום "או יבואן יבוא "או יבואן, שאינו מקבל" –  שאינם מקבלים – "שירותים מתאגיד מיחזור, או תאגיד מיחזור"."

הקראת פסקאות (2), (3), (4).

הקראת סעיף 9 להצעת החוק. אני קוראת את סעיף 11(א) לחוק העיקרי.

היו"ר אברהם פורז:

עכשיו זה פי ששה.

אתי בנדלר:

ובכן, תיקון נוסף ברישה – אחרי "ההפרשים" יבוא "התשלומים".

טל גיז:

זה התשלומים של מי שלא עומד ביעדי האיסוף, צריך להעביר. יש הפרשים ויש תשלומים. 

אתי בנדלר:

אני לא מבינה עדיין את הכוונה.

לאה ורון:

קודם כל, והתשלומים, או התשלומים. 

טל גיז:

סעיף 8ב(ב) שהוסף בחוק הזה, מדבר על תאגיד מיחזור שלא עמד ביעדי האיסוף. כתוב: "ישלם כפל הפיקדון שיש לגבות או להחזיר בשל כל מכל משקה כאמור (להלן – התשלומים)".

זאת אומרת העיצום הכספי על מי שלא מדווח – סופו יבוא: לא העביר תשלומים לקרן לפי הוראות סעיף 8ב(ב). פשוט המינוחים משתנים, זה הפרשים מול תשלומים. הם מוסיפים פסקה (4) לעיצום הכספי.

רותי רוטנברג:

אז צריך להיות גם ההפרשים וגם התשלומים.

אתי בנדלר:

אם כך, בפסקה (1) מה זה צריך להיות? זה ההפרשים או התשלומים כמשמעותם כאן, או שזה שניהם?

טל גיז:

זה סכום שהוא פי ארבעה מסכום הפיקדון שהיה עליו לגבות או להחזיר, או מסכום ההפרשים או התשלומים שהיה עליו להעביר לקרן. 

אדית הנדל:

יש כאלה שמעבירים הפרשים ויש כאלה שמעבירים תשלומים.

דוברת:

זה צריך להיות או זה או זה. המילה "או" נשמטה.

אתי בנדלר:

המסקנה היתה, אחרי הסברים מלומדים, שזה צריך להיות: או התשלומים. 

היו"ר אברהם פורז:

השתכנעתם? בסדר.

לאה ורון:

אנחנו לא צריכים לתקן ב-9 לפי ששה במקום ארבעה?

אתי בנדלר:

כן.  תוקן. 

עכשיו יש כאן שלוש נסיבות שבהתקיימן יכול הממונה להטיל עיצום כספי. מוצע בפסקה (2) לסעיף 9 להצעת החוק להוסיף פסקה רביעית. זו ההוראה החלה על תאגיד המיחזור כמובן. 

היו"ר אברהם פורז:

בסדר.

טל גיז:

אני רוצה להפנות אתכם לסעיף 11 בחוק, שמדבר על עיצום כספי, וכתוב: "לא סימן מכלי משקה החייבים בפיקדון לפי הוראות סעיף 3" – אנחנו הוספנו את 3(א) שגם מדבר על חובה, אז צריך להוסיף אותו גם כאן וגם בהוראות העונשיות, להפנות. 

אתי בנדלר:

"לא סימן מכלי משקה החייבים בפיקדון לפי הוראות סעיפים 3 או 3(א).

דוברת:

אותו דבר בסעיף 18. 

אתי בנדלר:

את מדברת גם על סעיף 18 לחוק העיקרי – אותו דבר בסעיף 18(1).

הקראת סעיף 10 להצעת החוק – תיקון סעיף 18 בחוק העיקרי. סעיף 18 הוא סעיף העונשין. יש כאן שש פסקאות.

היו"ר אברהם פורז:

מה אנחנו רוצים להוסיף לפסקה הזו?

אתי בנדלר:

רוצים להחליף קודם כל את פסקה (5). פסקה (1) תוקנה קודם.

פסקה (5) בנוסחה הנוכחי אומרת: "לא דיווח לממונה לפי הוראות סעיף 10 או לא העביר לקרן סכומים כפי שקבע הממונה לפי הוראות אותו סעיף".

במקום זה מוצע בפסקה (1) לסעיף 10 להצעת החוק: "לא העביר תשלומים לקרן לפי פסקאות סעיף 8ב(ב)."

רותי רוטנברג:

מה זה פסקאות 8ב(ב)?

אתי בנדלר:

אינני יודעת. 

טל גיז:

לא לפי פסקאות. לפי הוראות. זו טעות. 

אתי בנדלר:

טעות קולמוס  – לפי הוראות סעיף 8ב(ב).

כל הפסקאות האלה, כל האמור בסעיף 18, יסומן "(א)" ואחריו, בהתאם לפסקה (2) לסעיף 10 להצעת החוק יבוא: סעיף קטן (ב).

אדית הנדל:

אני רוצה להתייחס לסעיף הזה. ביקשנו להתאים את סעיף המאסר של שלוש שנים לסעיף קטן (ג) שמדבר על "שלא דיווח אדם לממונה לפי הוראות סעיף 10, או לא העביר לקרן סכומים כפי שקבע הממונה, דינו – מאסר שנה אחת."

היו"ר אברהם פורז:

מה את מציעה?

אדית הנדל:

שזה גם יהיה שנה אחת.

היו"ר אברהם פורז:

לא. דיווח כוזב, יש בו חומרה יתרה. יתר הדברים זה גם חמור. בכלל, יש ספק גדול אם סוג כזה של הוראות – מקומן בדיני עונשין.

טל גיז:

שתי הערות. ראשית, בכל העבירות האחרות כתבנו: ואם נעברה העבירה על ידי תאגיד- כפל הקנס האמור, ומציעים לכתוב כאן את הקנס ואת כפל הקנס גם לעניין של דיווח כוזב, ואז הקנס שמקביל לשלוש שנים זה 61(א)(3). זו הערה אחת. 

הערה שנייה – באשר למאסר שלוש שנים-  היום בחוק העונשין יש קבלת דבר במרמה, וקבלת דבר במרמה זה שלוש שנים, זאת אומרת אם אתה מדווח דיווח כוזב ועל ידי זה משיג דבר במרמה,  אתה נכנס לסעיף 415. 

לכן אנחנו מציעים לעשות כאן איזשהו מדרג – לעשות על דיווח כוזב שנתיים, כך שאם הוא ישיג בעקבות זה משהו, זה יילך לפי חוק העונשין ויהיה שלוש שנים, ואם לא – זה יהיה שנתיים...

היו"ר אברהם פורז:

מה הוא ישיג? הרי הוא לא מדווח כוזב בגלל שהוא ...

טל גיז:

מה הוא ישיג? הוא לא מעביר את הכספים, זאת אומרת הוא מרוויח מזה.

רותי רוטנברג:

אני לא יודעת אם טל תסכים, אבל אנחנו בכמה חוקים כן שינינו את הפרופורציה בין המאסר לבין הקנס, כאשר הקנס בא לבטא בכל זאת הרתעה.

טל גיז:

אז אולי נעשה מאסר שנתיים וקנס לפי 61(א)(4).

רותי רוטנברג:

שזה 150,000, אחרת זה לא מרתיע. זו עבירה כלכלית, על פניה. 

היו"ר אברהם פורז:

אז אתם רוצים במקום 61(א)(3)  -  61(א)(4).


רותי רוטנברג:

כן.

טל גיז:

מאסר שנתיים.

לאה ורון:

מה יהיה גובה הקנס?

תמיר שאנן:

לפי סעיף 61(א)(4) – זה 150,000 שקל. 

יוסי אריה:

תשאיר גם את גובה הקנס, אדוני היושב ראש.

היו"ר אברהם פורז:

זה לא נורא, זה מתון מאד. 

דובר:

אז תוריד את המאסר.

טל גיז:

אפשר להוריד את המאסר לשנתיים, ללכת לפי הוראות חוק העונשין שמדברות על שלוש שנים, וכאן שנתיים זה גם ...

היו"ר אברהם פורז:

איפה?

טל גיז:

ב- (ב) – מאסר שנתיים והקנס באמת גבוה – 61(א)(4), ואילו תאגיד כפל הקנס.

היו"ר אברהם פורז:

כמה זה היום דיווח כוזב במס הכנסה בדו"ח שנתי? אני חושב שלוש שנים. 

טל גיז:

יכול להיות. 



היו"ר אברהם פורז:

אולי יותר. או דיווח כוזב למע"מ. זו לא קבלה במרמה. הדיווחים הכוזבים עומדים בפני עצמם. כאן לא מדובר במרמה. זה בדרך כלל לא מול השלטון, זה יכול להיות גם...

בואו נשאיר את זה כך. 

ציפי איסר-איציק:

רציתי להוסיף סעיף שמתייחס לקובלנה פלילית פרטית. 

דובר:

גודל הקנס נשאר אותו גודל. 

היו"ר אברהם פורז:

לא, הגדלנו אותו ל- 150,000 שקל. 

רותי רוטנברג:

גם ב- (ב) וגם ב- (ג)?

אתי בנדלר:

לא, רק ב- (ג).

היו"ר אברהם פורז:

דיווח כוזב – אותי לא מעניין הקנס. 

רותי רוטנברג:

אבל השופט בסוף יתן קנס, והקנס יהיה ארבעים וכמה אלף.

היו"ר אברהם פורז:

על דיווח כוזב הוא לא יתן קנס, הוא חייב לתת מאסר. דיווח כוזב אני לא מוכן לפטור בכסף, זה לא אלטרנטיבה. 

רותי רוטנברג:

אבל החוק נותן לך. 

אתי בנדלר:

כמה החוק נותן היום למאסר שלוש שנים?

תמיר שאנן:

עד שלוש שנים זה 50,000 שקל. 


היו"ר אברהם פורז:

צריך להגדיל את זה.

אתי בנדלר:

או קנס כאמור ב- 61(א)(4).

יוסי אריה:

אתה משאיר גם את השלוש שנים?

היו"ר אברהם פורז:

כן. דיווח כוזב זה חמור מאד. 

ציפי איסר-איציק:

אני רציתי התייחסות לסעיף העונשי הזה לקובלנה פלילית פרטית.

היו"ר אברהם פורז:

לא, אי אפשר קובלנה פלילית פרטית. 

ציפי איסר-איציק:

למה?

אתי בנדלר:

כי יש לך כאן גם עבירה פלילית וגם עיצומים מינהליים.

ציפי איסר-איציק:

אני מדברת רק לגבי סעיף 18, שהוא סעיף עונשין. 

היו"ר אברהם פורז:

ההנחה שלנו שהמשרד לאיכות הסביבה, שאמור לקבל את הכסף הזה, וגם נשאר כסף בקופתו למרות שמר וינר לא אוהב את זה, הם יגישו תביעות ויהיו להם עורכי דין מהמעלה הראשונה.

רותי רוטנברג:

יש להם. 

היו"ר אברהם פורז:

לא בייעוץ. 



רותי רוטנברג:

אצלנו יעוץ ותביעה ביחד.

	אדוני היושב ראש, יש דבר אחר – אנחנו רואים את זה גם בחוק המיחזור, בתקנות המיחזור. לדאבוננו, בהרבה מקרים יש בג"צים, אנחנו דוחפים לבג"צים. 

היו"ר אברהם פורז:

בג"צים על מה?

רותי רוטנברג:

על אי ביצוע חקיקה. 

דוברת:

אבל יש לכם עכשיו סמכות להוציא...

רותי רוטנברג:

לא תמיד, עם כל הכבוד למשרד לאיכות הסביבה, לא תמיד הוא יכול לעשות. המשרד לאיכות הסביבה הוא בתוך הממשלה והוא לא היחיד הקובע – ככה נתקענו עם תקנות וכך נתקענו עם...

היו"ר אברהם פורז:

אבל מה זה משנה, כאן יש לכם  אפשרות להגיש.

רותי רוטנברג:

לא. אי ביצוע – יש החלטות שלא תמיד...

היו"ר אברהם פורז:

את רוצה לתת לגופים לתבוע על דיווחים כוזבים?

רותי רוטנברג:

כן. 

ציפי איסר-איציק:

כשהמשרד לא עושה את זה.

אתי בנדלר:

תטילו עיצומים. 





היו"ר אברהם פורז:

רבותי, אני בעד לתת לארגונים אפשרות להגיש תביעות, אבל לא במקרים כאלה כשהממונה עומד מול תאגידים על התחשבנות כספית. זה לא מסוג הדברים שהם מתאימים לקובלנה פלילית פרטית. 

רותי רוטנברג:

אז אולי חלק. 

ציפי איסר-איציק:

בדיוק. סעיף 18 לא מדבר רק על העיצומים, הוא מדבר גם על קנסות. 

היו"ר אברהם פורז:

זה לא מתאים לקובלנה פלילית פרטית, אפילו קשה לי להסביר לך למה אבל זה לא מתאים. בחוקי תכנון ובנייה וכל מיני דברים כאלה, זה כן, אבל בהתחשבנות כספית כזאת – כן גבה, לא גבה פיקדון – זה לא מתאים.

רותי רוטנברג:

לא, לא קיים חובות. 

דני מורגנשטרן:

אכיפת ביצוע. 

היו"ר אברהם פורז:

אם אתם לא תאכפו את החוק הזה, אני לא... על ידי זה אני גם אולי משחרר אתכם קצת, כאילו יגידו: טוב, שהם יתבעו, לא אנחנו.

ציפי איסר-איציק:

העומס בבג"ץ היום הוא לא פתרון. 

היו"ר אברהם פורז:

למה בג"ץ? 

ציפי איסר-איציק:

אנחנו מאד רוצים שהחוק יקויים, ואם המשרד לא יעשה את זה – יש לו המון דברים לעשות...

היו"ר אברהם פורז:

תגידי, מה יהיה אם המשטרה לא תחקור מקרים של אונס? אתם רוצים שנעמ"ת תוכל להגיש כתבי אישום על אונס? אי אפשר, יש דברים שהם לא מתאימים.



ציפי איסר-איציק:

זה לא אותו דבר.

רותי רוטנברג:

נגיד השר לא יקבע בתקנות כל מיני דברים שהוטלו עליו חובות לקבוע.

היו"ר אברהם פורז:

הגברת רוטנברג, לך אסור קודם כל לומר את זה. שנית, אני לא רוצה אפילו לחשוב על זה.

רותי רוטנברג:

ידינו כבולות בתוך הממשלה.

היו"ר אברהם פורז:

למה? על מה כבולות?

רותי רוטנברג:

בתקנות המיחזור, עד שלא היה בג"ץ של "אדם טבע ודין", לא היו תקנות. 

היו"ר אברהם פורז:

אבל למה השר לא פרסם תקנות מיחזור? 

סליחה, אני פעם למדתי משפטים. אם אני שר לאיכות הסביבה, אני רוצה לפרסם תקנות, אני לא יכול? אני צריך אישור של מי?

רותי רוטנברג:

לא. הנחיות יועץ משפטי לממשלה.

היו"ר אברהם פורז:

של משרד המשפטים.  והם מטילים וטו?

רותי רוטנברג:

לא משרד המשפטים.

דני מורגנשטרן:

אוצר למשל, שם עליך חוק הסדרים.

ציפי איסר-איציק:

הנה, יש לנו עכשיו בג"ץ בנושא זיהום אויר למשל. 



אתי בנדלר:

אבל כאן יש הוראה שקצת מעגנת – לא יכולה לסגור הרמטית – אבל עדיין מחייבת את השר להציג תקנות באישור ועדת הכלכלה של הכנסת, עד ה-1 בנובמבר 2000. הצעת החוק הזאת הפכה לחוק ב- 29 במרץ שנת 2000, אז יהיו כאן תקנות. 

היו"ר אברהם פורז:

אי אפשר. יש דברים שהם לא לקובלנה פלילית פרטית. 

רותי רוטנברג:

האמת היא שקובלנה זה לא בעניין תקנות. קובלנה זה בעניין הפרת חובות. 

יוסי אריה:

האמת היא שאני קצת מופתע – אני אומר לך את האמת – מגישתך המשפטית. את אומרת היום שכתוצאה מהעובדה שמשרדי הממשלה לא מסוגלים לאכוף חוקים כאלה או אחרים- אנחנו מדברים כאן על חוק שיש בו עיצום כספי, אני מזכיר, עיצום כספי גבוה מאד- את מבקשת שהחקיקה תאפשר לגופים אחרים, להוציא מכרז לארגונים שונים...

רותי רוטנברג:

לא להוציא מכרז.

יוסי אריה:

את נותנת את מכשיר האכיפה לארגונים.

רותי רוטנברג:

אני מאמינה בזכות הציבור להיות מעורב.

היו"ר אברהם פורז:

כן, אבל לא בדבר הזה. רבותי, אני יכול לומר לכם שזה לא מסוג הדברים שמתאימים לקובלנות פליליות פרטיות. 

ציפי איסר-איציק:

לא כל הסעיף, אולי חלק ממנו: אי סימון, אי גבייה.

היו"ר אברהם פורז:

לאי סימון יש את הפי שש.

יוסי אריה:

גם הבאנו את העיצומים לרמה בלתי הגיונית. 

היו"ר אברהם פורז:

בואו נמשיך – מצטער.

אתי בנדלר:

הקראת סעיף 11 להצעת החוק – 22א(א).

היו"ר אברהם פורז:

צריך להיות עד 10 סנטימטר.

אתי בנדלר:

חריגה של עד – נכון, בוודאי. 

הקראת סעיף 11 להצעת החוק – 22א(ב).

היו"ר אברהם פורז:

יש לכם הערות?

יהודה זימרת:

בזמנו אנחנו הפנינו מכתב בקשר לאותו סעיף והסברנו למה הנושא של התקנת מכונות אוטומטיות הוא לא נושא שאפשר לתת ממנו פטור מהיתר. ברגע שיש את המכונה, אנשים באים עם אוטו כדי להכניס את המכלים – אלה ישראלים, הם יבואו ב- 2:00 בלילה גם, ואם אין להם חניה, הרי הם לא יסחבו מהחניה במרחק 100 מטר, הם ינסו כמה שיותר להגיע לכיוון המכונה.

היו"ר אברהם פורז:

מישהו אומר שהמכונה צריכה להיות פתוחה בשעות שבית העסק לא פתוח? 

דני מורגנשטרן:

זה לא אוטומט, שהוא פתוח 24 שעות ביממה.

היו"ר אברהם פורז:

גברת בנדלר, אני שואל אותך אפרופו זה – האם זה נכון שהמועד לקבלה הוא המועד שבו בית העסק פתוח?

אתי בנדלר:

לא נקבעו שום הוראות בקשר לכך, ולכאורה יכול בית העסק להגביל את הפעילות של המכונה לשעות הפעילות של בית העסק.

היו"ר אברהם פורז:

אני מבקש לומר שחובת קבלת האריזות היא בשעות שבית העסק פתוח. הוא לא חייב לפתוח במיוחד, ואז ב- 1:00 בלילה ממילא אתה יכול לקבל רק פתק, המכונה סגורה. בשעות שבית העסק פתוח אתה יכול להחזיר.

יאיר ינוב:

לא חובה לסגור אותה.

יהודה זימרת:

נקודה שנייה – אתה צריך לאפשר את החניה כדי לאפשר לאנשים להגיע למכונה. 

היו"ר אברהם פורז:

אנחנו חוזרים כאן לפרשת הצלחות על הגגות. אגב, איפה הכללים האלה?

דובר:

נשלחו להתייעצות לשר התקשורת. 

היו"ר אברהם פורז:

אנחנו מדברים כאן על כך שתוך תקופה של שנה בערך יותקנו כמה אלפי מכונות או כמה מאות לפחות. אתה רוצה שיהיו לי כמה מאות תיקים צהובים, עם ועדה מקומית?

יהודה זימרת:

בהיתר לעבודה מצומצמת, כאשר מדובר כאן בנושא כזה?

היו"ר אברהם פורז:

אני מכיר את ההיתר לעבודה מצומצמת – זה תיק צהוב, בקשה להיתר, לסמן.

יהודה זימרת:

אבל יש איזו מערכת בקרה מסויימת. 

מירית דובר:

כן, אנחנו לא רוצים התמוטטות של קיר משום שאף אחד לא בדק. 

היו"ר אברהם פורז:

אל תדאגי, בית העסק לא יתמוטט כי זה הקיר שלו. 

מירית דובר:

אני דואגת. לא סתם יש מוסדות תכנון במדינה.

היו"ר אברהם פורז:

תשמעי, אני מכיר איך המערכת הזאת עובדת. זו רק בירוקרטיה שמעכבת. 

אתי בנדלר:

אני רוצה לשאול אותך – נניח בהליך של היתר לעבודה מצומצמת תוכל רשות מקומית לומר שהיא לא מוכנה לתת היתר בניה להתקנת מכונה מסויימת בחזית בית עסק כיוון שאין שם הסדרי חניה נאותים. 



יהודה זימרת:

אם אין הסדרי חניה נאותים, איך אפשר להפעיל?

דוברת:

אבל יש המון "סופרים" שאין בהם הסדרי חניה.

יהודה זימרת:

מדובר כאן על כל בית עסק, בלי מגבלה אם זה סופר או זה קיוסק.

רקפת כץ:

אני לא מבינה את השאלה. לא לכל סופר יש חניה. אז מחייבים גם סופר לחניה, כי אנשים סוחבים את הבקבוקים מלאים חזרה. אני לא מבינה את הרעיון הזה.

יהודה זימרת:

אז עקרונית, היה צריך לגבי כל "סופר", כמו שבכל בית מגורים וכל מוסד ציבורי, יש תקן חניה במדינת ישראל. 

היו"ר אברהם פורז:

איך אתה מתמודד עם זה שבאותה מידה שגם מחזירים בקבוקים ריקים, גם לוקחים בקבוקים מלאים?

יהודה זימרת:

השאלה איפה ממקמים את זה. אתה יכול למקם את זה על פי ההוראות כאן, גם בחזית, גם בצדדים – לא אמרו לך איפה, אתה פטור, תעשה מה שאתה רוצה. ברגע שרשות מקומית באה ואומרת...

היו"ר אברהם פורז:

תקבעו סייגים ותנאים, אבל מתקבלים על הדעת.

יהודה זימרת:

ברגע שזה סייגים ותנאים אני לא יכול. ברגע שאני אומר: רק בחזית הבניין, זה כבר דבר אחר, אבל כאן לא נאמר – בכל קיר.  זה לא צריך להיות בקיר בית העסק. כתוב כאן: בבניין בו שוכן בית העסק. מה אם יש לנו בניין גדול, בית משרדים, ובתוכו זה בקומה ראשונה – האם הבניין זה הקיר מצד ימין, האם זה צריך להיות דווקא קיר של בית העסק או קיר של הבניין בו שוכן בית העסק?

היו"ר אברהם פורז:

אז תקבעו סייגים ותנאים.

טל גיז:

השאלה מה זה לקבוע סייגים ותנאים. הרי יש חובה כללית בחוק שאומרת שיש פטור, אז מה הסמכות...


יהודה זימרת:

אני לא יכול לסייג...

היו"ר אברהם פורז:

הסמכות היא שהפטור מוגבל.

רותי רוטנברג:

אולי יקבעו כללים או הוראות לעניין זה. לא סייגים ותנאים. 

היו"ר אברהם פורז:

אני אומר דבר כזה – אם הם לא מצליחים לקבוע מתי לא, לא אכפת לי שהם יגידו: בתנאי שגובה המכונה לא יעלה על שני מטר, כך וכך בחזית – זה כן, אבל אם אני לא אעשה זאת ככה, הם, על ידי כך שלא יקבעו, יתקעו את העסק.

רותי רוטנברג:

אני מסכימה איתך. רק בסייגים והתנאים...

היו"ר אברהם פורז:

כאן מדובר בהצבת כמה אלפי מכונות תוך תקופה של שנה. אני לא מעונין בכמה אלפי בקשות להיתר, אני יודע איך ועדות מקומיות עובדות. עדיף לא להיזקק להן. 

דוד פילזר:

במתכונת המוצעת לא תהיה זכות לציבור להתנגד. 

היו"ר אברהם פורז:

נכון, לא תהיה.

דוד פילזר:

אנחנו מדברים באיזה מחולל פעילות. אז פגענו בזכויות...

היו"ר אברהם פורז:

לא תהיה זכות להתנגד. 

דוברת:

רשת שיווק שכל מטרתה לשרת את הציבור...

היו"ר אברהם פורז:

אבל הוא ממילא למטה, הוא כבר ממילא מוכר בקבוקים. זה לא שינוי דרמטי. 


דוד פילזר:

אם הדירה שלי פונה לצד בית העסק, פתאום יהיו שם אנשים ורעש. 

היו"ר אברהם פורז:

זה מטרד?

דוד פילזר:

זה מטרד.

היו"ר אברהם פורז:

יש פקודת הנזיקין, מגישים תביעה, צו מניעה על מטרד.

דוד פילזר:

מעבר לזה, יש היבטים טכניים של התקנות שפשוט אנחנו נטעה אנשים – נושא של דרך מוצא וכו'.

היו"ר אברהם פורז:

תגישו תנאים ומגבלות. 

דוד פילזר:

אבל יהיה קשה בתקנות כאלה לצפות כל מצב. 

היו"ר אברהם פורז:

אז לא תצפו כל מצב.

דוד פילזר:

לכן ראוי שהוועדה תראה אותם. נושאים כמו דרך מוצא בטוחה, נגישות לנכים.

היו"ר אברהם פורז:

איך הנכה ניגש לקנות?

יהודה זימרת:

מבחינת הדרך תהיה נגישות, אבל המכונה תהיה בצד השני. 

דני מורגנשטרן:

אדוני היושב ראש, הלוגיקה היחידה שמנחה בעצם את משרד הפנים ואת מרכז השלטון המקומי היא שזה תומך  באדריכלים, שזה יצור להם קצת עבודה בלהגיש תוכניות.



מירית דובר:

באמת, איזה שטויות. 

דני מורגנשטרן:

אבל זה יכול לקבור את החוק הזה יותר מאשר כל דבר אחר. צריך להתנגד לזה.

מירית דובר:

כמו ששמעת ממשרד הפנים, יש כאן עניין גם של יופי וגם של בטיחות בראש ובראשונה. השלטון המקומי מודע לצורך בהתקנת מתקנים כאלה, זה גם אינטרס שלו כדי שהרשות המקומית, בין השאר, תהיה נקיה והמכלים האלה לא יתגלגלו ברחובות. 

לכן, אנחנו גם רוצים שזה יהיה במסלול מהיר והצענו מסלול של עבודה מצומצמת שאני חושבת שהוא מאזן יפה גם בין הצורך לפקח וגם בין הצורך להשיג היתרים כאלה במהירות מירבית. אני חושבת שזה הגיוני ואני חושבת שזה יהיה לא אחראי לעשות אחרת. 

דוד פילזר:

לחילופין - אם הוועדה לא מקבלת את הטענה, אנחנו מציעים שהתיקון כאן יהיה תיקון עקיף לחוק התכנון והבניה. 

היו"ר אברהם פורז:

זו לא בעיה, זה בסדר.

יהודה זימרת:

עוד נקודה אחת שטעונה הבהרה – נאמר קיר חיצוני של בניין בו שוכן בית העסק. הכוונה שהמכונה האוטומטית...

היו"ר אברהם פורז:

סליחה, רציתי להגיד לכם דבר אחד – אתם מדברים על היתר עבודה מצומצמת. אני גם לא מעוניין להתיש את הוועדה המקומית כי אני רוצה שהמהנדס שלה והפקידים שלה יתעסקו בבקשות האמיתיות להיתרים שישנן, לא יתעסקו בשטויות. 

אני לא מסתכל רק מהצד של המבקש. ברגע שאתה מכניס כמות כזאת של תיקים, אין זמן להתעסק בדברים הרציניים. בסוף, הוא נניח יקבל כי הוא גדול - הוא סופרמרקט, ירימו טלפון לראש העיר והוא יתן הוראה, בינתיים אתה מתיש את הוועדה המקומית. זו התשה הדדית. 

מירית דובר:

אבל זה התפקיד שלה לדאוג לדברים האלה. 

היו"ר אברהם פורז:

	התפקיד הוא שכשמישהו מגיש בקשה לבנות בניין מגורים, צריך לחכות שנתיים כי מתעסקים בינתיים עם הדברים המצומצמים. 



מירית דובר:

	אז אפשר להעביר כספים וכח אדם, זו הדרך.

היו"ר אברהם פורז:

	אז תעבירו כספים. 

	יש לך בעיה, יש לך עסק עם אדם שפעם עסק המון בענייני תכנון ובניה. אני כל כך מכיר את המערכת מבפנים. הרי את יודעת מה קורה – מגישים תביעה על סגירת מרפסת, ועל איזו חריגה של חמישה סנטימר באיזו תביעה, ואחר כך מתעסקים בזה בדיוק כמו אחד שבונה בניין שלם ללא היתר. 	באים לשופט, והשופט כבר זורק אותם ולא רוצה לשמוע כי לא מבצעים. במקום לקחת את הדברים הרציניים ובהם לטפל – וגם שם לעשות הריסות – מתעסקים בשטויות.

מירית דובר:

	קודם כל, יש סדרי עדיפויות נכונים ואם יש ועדות מקומיות ספציפיות שאתה מכיר, ויש בעיה- זה משהו אחר. 

	מעבר לזה, אין ספק שכאן צריך פיקוח, ואם יש בעיה של כח אדם בוועדה המקומית, לא זו הדרך לפתור אותה. אז להוסיף עוד כח אדם בוועדה המקומית....

היו"ר אברהם פורז:

	מאה אחוז, תכתבי: כל ועדה מקומית תקבל שני מהנדסים.

מירית דובר:

	לא. מה שאני אומרת, שטיעון של זה יוסיף עוד עבודה לוועדה המקומית זה לא טיעון כשמדובר במשהו שצריך לפקח עליו. 

היו"ר אברהם פורז:

	תאמיני לי שוועדה מקומית, צריך לשחרר אותה מהשטויות האלה.

מירית דובר:

	זה לא שטויות. אנחנו לא חושבים שזו שטות. 

יהודה זימרת:

	חבר הכנסת פורז, נאמר: שינוי בקיר חיצוני של בנין בו שוכן בית עסק. אפשר להגיד: שינוי בקיר חיצוני של בית עסק.

היו"ר אברהם פורז:

	אין לי בעיה. שינוי בקיר חיצוני של בית עסק, שלא יעשו שינוי חיצוני בדירה.

	זה ברור שזה של הבניין?




אתי בנדלר:

	זה מה שהתלבטתי. של בית העסק – זה ברור הרי שמדובר בבניין. שינוי בקיר חיצוני של בית עסק.

היו"ר אברהם פורז:

	רבותי, נשארו לנו עוד שני דברים – העניין של מועד התחולה וגם מועד התקנות. 

אתי בנדלר:

	אני רוצה להזכיר – הרי התקבל חוק, זה החוק שפוצל מחוק ההסדרים, שתיקן גם את סעיף 24 וגם את סעיף 25. נקבע שהתחילה תהיה ב- 15 בנובמבר ותקנות עד ה-1 בנובמבר.

היו"ר אברהם פורז:

	אנחנו נתקן את זה אחרי שנבקר במפעל קניאל. אתם חייבים לעשות עבודה מאד מסודרת עם נייר כמה זמן אתם צריכים ואיך אתם מעריכים את זה, זאת אומרת חתימת ההסכם, הזמנת המכונות, התקנתן וכו' – לוח זמנים שישכנע אותנו שאנחנו לא נותנים לכם יותר מדי זמן, אבל גם לא מעט מדי זמן. 

איל ארצי:

	בשביל זה הם צריכים הצעות מיצרנים. 

היו"ר אברהם פורז:

	אני מניח שרוב היצרנים יכולים לספק מכונות כאלה. 

	רבותי, תהיה ישיבה נוספת של הוועדה כאן אחרי הביקור. הישיבה הבאה תהיה ביום שני הבא, ה-24 בחודש, בשעה 10:00 בבוקר. 

	תודה רבה, הישיבה נעולה.



הישיבה ננעלה בשעה 13:50.



